               AN COIMISIÚN EORPACH
            An Bhruiséil,18.11.2015
            COM(2015) 496 final
            2015/0239(COD)
            Togra le haghaidh
            RIALACHÁN Ó PHARLAIMINT NA hEORPA AGUS ÓN gCOMHAIRLE
            maidir le staidreamh Eorpach i ndáil le praghsanna gáis nádúrtha agus leictreachais agus lena nx001eaisghairtear Treoir 2008/92/CE ó Pharlaimint na hEorpa agus ón gComhairle maidir le nós imeachta Comhphobail chun trédhearcacht praghsanna gáis agus leictreachais a ghearrtar ar an úsáideoir deiridh tionsclaíoch a fheabhsú
            (Téacs atá ábhartha maidir leis an LEE)

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

               Bailíonn an Coimisiún (Eurostat) sonraí i dtaobh praghsanna gáis nádúrtha agus leictreachais le haghaidh úsáideoirí deiridh tionsclaíocha (custaiméirí neamhtheaghlaigh deiridh). Tá praghsanna le haghaidh úsáideoirí deiridh tionsclaíocha faoi rialú reachtaíochta ó 1990 amach, agus tá siad faoi láthair faoi rialú Threoir 2008/92/CE, lena naisghairtear Treoir 90/377/CEE. Bailíonn na húdaráis náisiúnta sonraí i dtaobh praghsanna do chustaiméirí teaghlaigh ar bhonn comhaontú deonach. Chuir na húdaráis náisiúnta in iúl don Choimisiún go bhfuil roinnt soláthróirí sonraí (cuideachtaí gáis nádúrtha agus leictreachais), i ngeall ar laincisí atá orthu ó thaobh airgeadais agus acmhainní daonna de, ag ceistiú ar chóir leanúint de bheith ag bailiú na sonraí sin.

               Ag an gComhairle Eorpach an 22 Bealtaine 2013 maidir le fuinneamh agus cánachas, dúirt na cinn stáit agus rialtais gur chóir beartais fuinnimh an Aontais Eorpaigh a bheith dírithe ar fhuinneamh inacmhainne ar phraghas iomaíoch a sholáthar do theaghlaigh agus do chuideachtaí ar bhealach slán inbhuanaithe. Dá bhrí sin, iarradh ar an gCoimisiún anailís a dhéanamh ar 'chomhdhéanamh agus ar thiomántóirí praghsanna agus costais fuinnimh sna Ballstáit'. Bhí an anailís ceaptha díriú ar leibhéal amháin ar thionchar praghsanna fuinnimh ar theaghlaigh, ar fhiontair bheaga agus mheánmhéide agus ar thionscail dianúsáide fuinnimh agus, ar leibhéal níos cuimsithí, bhí sí ceaptha cumas iomaíochta an Aontais Eorpaigh a mheas i gcomparáid lena gcontrapháirteanna eacnamaíocha ar fud an domhain.

               Bhailigh an Coimisiún, tar éis go bhfaca sé go raibh breis sonraí mionsonraithe maidir le praghsanna ag teastáil don anailís seo, bhailigh sé an fhaisnéis ba ghá ó na 28 mBallstát ar bhonn comhaontú deonach. I mí Eanáir 2014, cuireadh faoi bhráid na Comhairle tuarascáil ina raibh anailís mhionsonraithe ar chomhpháirteanna praghsanna gáis nádúrtha agus leictreachais.

               In 2014, rinne lucht déanta beartas iarratais cúpla uair ar staidreamh oifigiúil níos mionsonraithe i ndáil le praghsanna gáis nádúrtha agus leictreachais. Ag cruinniú a thionól an Chomhairle Iompair, Teileachumarsáide agus Fuinnimh an 13 Meitheamh 2014, d'aithin an Chomhairle sin go raibh tionchar diúltach ag praghsanna agus costais fuinnimh atá ard cheana féin agus ag praghsanna agus costais atá ag ardú ar chumas iomaíochta na hEorpa ar fud an domhain agus ar chaighdeán maireachtála na gcustaiméirí aonair. Ar an ábhar sin, d'iarr an Chomhairle Iompair, Teileachumarsáide agus Fuinnimh ar an gCoimisiún athbhreithniú a dhéanamh ar phraghsanna agus costais fuinnimh agus ar chustaiméirí faoi 2016.

               Ghlac an Coimisiún Eorpach Pacáiste an Aontais Fuinnimh an 25 Feabhra 2015. I gceann de bhearta Phacáiste an Aontais Fuinnimh sa chaibidil a bhaineann leis an margadh inmheánach, leagtar amach go mbeidh anailís ar phraghsanna agus costais fuinnimh le déanamh in 2016 agus gach dhá bhliain ina dhiaidh sin.

               Tá tacar breise fo-chomhpháirteanna de chánacha agus tobhaigh agus de phraghsanna gréasán a bhaineann le gás nádúrtha agus leictreachais tarraingthe suas a léiríonn spriocanna Phacáiste an Aontais Fuinnimh agus, go háirithe, díríonn siad ar an ngá atá le trédhearcacht níos mó i ndáil le costais agus praghsanna fuinnimh dá dtagraítear i bpointe gníomhaíochta 8 den Phacáiste.

               •Comhsheasmhacht le beartas atá ann cheana féin sa réimse seo

               Ag an gComhairle Eorpach i Meitheamh 2014 athdhearbhaíodh an gá atá le margadh aonair an Aontais Eorpaigh a neartú, le hiomaíochas agus trédhearcacht ar an margadh gáis a fheabhsú agus le comhtháthú mhargadh fuinnimh na hEorpa a chur i gcrích. D'iarr an Chomhairle freisin tuilleadh anailíse a dhéanamh ar chomhtháthú an mhargaidh ó thaobh éifeachtúlachta agus slándála fuinnimh de.

               •Comhsheasmhacht le beartais eile an Aontais Eorpaigh

                  Ghlac an Coimisiún Pacáiste an Aontais Fuinnimh an 25 Feabhra 2015. Mar thoradh air sin, soláthróidh an Coimisiún, ó 2016 amach, sonraí i dtaobh praghsanna agus costais fuinnimh (cánacha agus fóirdheontais san áireamh). Beidh an miondealú sin ar phraghsanna agus costais fuinnimh ina chuidiú don Choimisiún le faireachán a dhéanamh ar an margadh fuinnimh.

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

                  Airteagal 338(1) den Chonradh ar Fheidhmiú an Aontais Eorpaigh.

               •Coimhdeacht (i gcás freagrachtaí nach freagrachtaí eisiacha iad)

                  Úsáideann an Coimisiún (Eurostat) modheolaíocht ar leith chun sonraí i dtaobh praghsanna gáis nádúrtha agus leictreachais a bhailiú i ngach Ballstát ar modheolaíocht í is féidir a úsáid chun praghsanna a chur i gcomparáid idir na Ballstáit. Is gá na sonraí sin i dtaobh praghsanna a bhailiú ar leibhéal an Aontais Eorpaigh chun a áirithiú go bhfuil na sonraí iontaofa agus inchomparáide sna Ballstáit ar fad, agus chun sonraí an Aontais agus an limistéir euro a chur le chéile. Ar leibhéal na mBallstát, is iad na húdaráis náisiúnta ábhartha a bhailíonn na sonraí i dtaobh praghsanna agus is é Eurostat a scaipeann ina dhiaidh sin iad.

               •Comhréireacht

                  Cumhdóidh an gníomh dlí atá beartaithe bailiú sonraí i dtaobh praghsanna gáis nádúrtha agus leictreachais don earnáil teaghlaigh agus don earnáil neamhtheaghlaigh. Go dtí seo bailíodh sonraí i dtaobh praghsanna don earnáil thionsclaíoch i gcomhréir le Treoir 2008/92/CE, ach bailíodh sonraí i dtaobh praghsanna don earnáil teaghlaigh ar bhonn comhaontú deonach. I ngeall ar a chasta agus atá an margadh fuinnimh inmheánach anois, tá sé ag éirí níos deacra sonraí iontaofa cothrom le dáta a fháil i dtaobh praghsanna gáis agus leictreachais in éagmais oibleagáidí atá ceangailteach ó taobh dlí a bheith i bhfeidhm i dtaobh na sonraí sin a sholáthar, go háirithe i gcás na hearnála teaghlaigh. Is é an difríocht idir an gníomh dlí atá beartaithe agus an méid atá i dTreoir 2008/92/CE ná go gcumhdófar freisin na sonraí atá á mbailiú ar bhonn deonach faoi láthair. Ní théann sin thar a bhfuil riachtanach chun na cuspóirí sin a ghnóthú.

               •An ionstraim dlí atá roghnaithe

                  Más é Rialachán ó Pharlaimint na hEorpa agus ón gComhairle an ionstraim dlí a roghnaítear, beidh an cur chun feidhme pras, rianúil agus comhchuibhithe ar fud an Aontais Eorpaigh.

               3.TORTHAÍ NA MEASTÓIREACHTAÍ EX POST, NA gCOMHAIRLIÚCHÁN LEIS NA PÁIRTITHE LEASMHARA AGUS NA MEASÚNUITHE TIONCHAIR

               •Meastóireachtaí ex-post/seiceálacha oiriúnachta ar reachtaíocht atá ann cheana

                  Ní chumhdaíonn an reachtaíocht is infheidhme atá ann cheana (Treoir 2008/92/CE) ach bailiú sonraí i dtaobh praghsanna gáis nádúrtha agus leictreachais don earnáil thionsclaíoch. An mhodheolaíocht atá in úsáid (a tugadh isteach in 2007) chun na sonraí i dtaobh phraghsanna a bhailiú, bhí sí éifeachtach go dtí seo.

               •Comhairliúcháin leis na geallsealbhóirí

                  Chuaigh Eurostat i gcomhairle le comhaltaí den Ghrúpa Oibre um Staidreamh Eorpach i scríbhinn in Eanáir 2015. Cuireadh a dtráchtaí agus a moltaí san áireamh. I ngeall ar an gcomhairliúchán sin i scríbhinn leis an nGrúpa Oibre um Staidreamh Eorpach tháinig laghdú ar an líon fo-chomhpháirteanna de chánacha agus tobhaigh a bhí ann (ó 11 go 6 fhochomhpháirt) agus tháinig laghdú suntasach ar an líon sonraí i dtaobh praghsanna gréasán gáis nádúrtha agus leictreachais a bhí le tuairisciú. Chuathas i gcomhairle i scríbhinn le baill den ghrúpa Stiúrthóirí Staidrimh agus Cuntas Earnála agus Comhshaoil i mBealtaine agus Meitheamh 2015, agus a bhuí leis an gcomhairliúcháin sin, cuireadh síneadh leis an spriocdháta le maolú a iarraidh ar thuairisciú sonraí i dtaobh comhpháirteanna agus/nó fo-chomhpháirteanna praghsanna. I gcás praghsanna gáis nádúrtha san earnáil teaghlaigh, bunaíodh tairseach chun go bhféadfaí tíortha ina bhfuil tomhaltas teaghlaigh gáis nádúrtha íseal a dhíolmhú. Tíolacadh an dréacht leasaithe ag cruinniú grúpa de na Stiúrthóirí Staidrimh agus Cuntas Earnála agus Comhshaoil an 11 Meitheamh 2015 agus ag cruinniú den Ghrúpa Oibre um Staidreamh Eorpach an 24 Meitheamh 2015.

               •Comhairle saineolaithe a bhailiú agus a úsáid

                  Chuaigh Eurostat i gcomhairle le Eurogas agus Eurelectric, dhá chomhlachas atá gníomhach sna hearnálacha gáis agus leictreachais, i dtaobh a indéanta agus atá sé sonraí a bhailiú. Cuireadh san áireamh na moltaí a rinne siad maidir le faisnéis a bheith ar fáil faoi fhochomhpháirteanna praghsanna na ngréasán gáis nádúrtha agus leictreachais.

               •Oiriúnacht rialála agus simpliú

                  Ní thiocfaidh méadú suntasach ar an ualach riaracháin do na húdaráis tuairiscithe ná don Choimisiún mar cheana féin déantar formhór na sonraí i dtaobh praghsanna a thuairisciú ar bhonn deonach. Cé gur cuireadh roinnt fo-chomhpháirteanna de chánacha agus praghsanna gréasán leis an liosta de na sonraí atá le bailiú, níltear ach á mbailiú uair gach trí bliana anois seachas a bheith á mbailiú gach bliain. Is dócha nach dtiocfaidh athrú ar an ualach riaracháin foriomlán dá bhrí sin.

               •Measúnú tionchair

                  Ní dhearnadh aon mheasúnú tionchair don togra seo toisc nach ndéanfaidh sé aon athrú suntasach ar ghníomhaíochtaí na núdarás tuairiscithe ná an Choimisiúin. Leagtar amach na cúiseanna mionsonraithe gan measúnú tionchair a dhéanamh i dtreochlár an Choimisiúin atá foilsithe ar shuíomh gréasáin an Choimisiúin: http://ec.europa.eu/smart-regulation/impact/planned_ia/docs/2014_estat_001_roadmap_electricityprices.pdf.

               •Cearta bunúsacha

                  Neamhbhainteach.

               4.IMPLEACHTAÍ BUISÉADACHA

               Níl aon impleachtaí ag an togra do bhuiséad an Aontais. Ós rud é nach dtiocfaidh aon mhéadú suntasach ar na gníomhaíochtaí, ní bheidh aon chostais bhreise ann.

               5.GNÉITHE EILE

               •Pleananna cur chun feidhme agus socruithe faireacháin, meastóireachta agus tuairiscithe

                  Níl ann dóibh.

               •Doiciméid mhíniúcháin (i gcás treoracha)

                  Neamhbhainteach.

               •Míniú mionsonraithe ar fhorálacha sonracha an togra

                  Foinse thábhachtach faisnéise do lucht déanta beartas san Eoraip iad sonraí staidrimh atá iontaofa tráthúil iomlán i dtaobh praghsanna gáis nádúrtha agus leictreachais. Toisc go ndéantar sonraí i dtaobh praghsanna gáis nádúrtha agus leictreachais don earnáil teaghlaigh a bhailiú ar bhonn deonach, d'fhéadfadh sé go gcinnfidh soláthróirí sonraí aonair (cuideachtaí leictreachais nó gáis) gan leanúint leis sin a thuilleadh. Toisc go mbeidh bailiú sonraí cumhdaithe faoi chreat dlí, cinnteofar go leanfar den tuairisciú.

                  Chun anailís a dhéanamh ar na príomhthiomántóirí praghsanna do leictreachas agus do ghás nádúrtha, ní leor breathnú ar phraghsanna deiridh gáis agus leictreachais agus ar phraghsanna gréasán, cánacha agus táirgí amháin. Chun na tiomántóirí praghsanna a aithint, is gá tacar athróg (fo-chomhpháirteanna) a chur leis na sonraí a bhailítear agus beifear in ann, dá bharr sin, anailís níos mionsonraithe a dhéanamh ar na sonraí a bhailítear ar bhonn modheolaíocht comhchuibhithe.

               An Limistéar Eorpach Eacnamaíoch

               Ábhar a bhaineann leis an Limistéar Eorpach Eacnamaíoch (LEE) atá sa ghníomh atá beartaithe agus ba cheart, dá bhrí sin, LEE a chuimsiú ann.

               2015/0239 (COD)

               Togra le haghaidh

               RIALACHÁN Ó PHARLAIMINT NA hEORPA AGUS ÓN gCOMHAIRLE

               maidir le staidreamh Eorpach i ndáil le praghsanna gáis nádúrtha agus leictreachais agus lena naisghairtear Treoir 2008/92/CE ó Pharlaimint na hEorpa agus ón gComhairle maidir le nós imeachta Comhphobail chun trédhearcacht praghsanna gáis agus leictreachais a ghearrtar ar an úsáideoir deiridh tionsclaíoch a fheabhsú

               (Téacs atá ábhartha maidir leis an LEE)

               TÁ PARLAIMINT NA hEORPA AGUS COMHAIRLE AN AONTAIS EORPAIGH

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 338(1) de,

               Ag féachaint don togra ón gCoimisiún Eorpach,

               Tar éis an dréachtghníomh reachtach a chur chuig na parlaimintí náisiúnta,

               Ag gníomhú dóibh i gcomhréir leis an ngnáthnós imeachta reachtach
                  1
               ,

               De bharr an méid seo a leanas:

               (1)Is iad cumas iomaíochta, inbhuanaitheacht agus slándáil fuinnimh na spriocanna uileghabhálacha atá ag teastáil le haghaidh Aontas Fuinnimh athléimneach a chuireann beartas réamhbhreathnaitheach um athrú aeráide i bhfeidhm.

               (2)Is gá an fhaisnéis faoi na praghsanna gáis nádúrtha agus leictreachais a ghearrtar ar chustaiméirí deiridh a bheith ar ardcháilíocht, inchomparáide, cothrom le dáta, iontaofa agus comhchuibhithe chun beartais an Aontais Fuinnimh a dhréachtú agus chun faireachán a dhéanamh ar mhargaí fuinnimh na mBallstát.

               (3)Féachtar leis an Rialachán seo staidreamh Eorpach a sholáthar ar a mbeidh beartais fuinnimh bunaithe, go háirithe ar mhaithe le margadh fuinnimh a bheidh comhtháite ina iomláine a cheapadh do chustaiméirí. Chun comhtháthú an mhargaidh a fheabhsú, tá níos mó trédhearcachta ag teastáil i dtaobh costais agus praghsanna fuinnimh, agus i dtaobh leibhéal na tacaíochta poiblí.

               (4)Go dtí seo, bhí creat coiteann ann faoi Threoir 2008/92/CE ó Pharlaimint na hEorpa agus ón gComhairle
                  2
                chun staidreamh inchomparáide i ndáil le praghsanna miondíola gáis nádúrtha agus leictreachais a ghearrtar ar chustaiméirí tionsclaíocha san Aontas a tháirgeadh, a tharchur agus a scaipeadh.

               (5)Go nuige seo, bailíodh na sonraí i dtaobh na bpraghsanna miondíola gáis nádúrtha agus leictreachais a ghearrtar ar chustaiméirí deiridh san earnáil teaghlaigh ar bhonn comhaontú deonach.

               (6)I ngeall ar a chasta agus atá an margadh fuinnimh inmheánach anois, tá sé ag éirí níos deacra sonraí iontaofa cothrom le dáta a fháil i dtaobh praghsanna gáis agus leictreachais in éagmais oibleagáidí atá ceangailteach ó taobh dlí a bheith i bhfeidhm na sonraí sin a sholáthar, go háirithe i gcás na hearnála teaghlaigh.

               (7)Chun ardcháilíocht sonraí i dtaobh praghsanna a áirithiú don earnáil teaghlaigh agus don earnáil neamhtheaghlaigh, ba cheart bailiú an dá chineál sonraí sin a chumhdach faoi ghníomh dlí.

               (8)I bhformhór na dtíortha, is iad rialtóirí fuinnimh a chuireann sonraí i dtaobh córais tarchuir ar fáil. Mar sin féin, tá líon i bhfad níos mó tiomsaitheoirí sonraí i gceist chun costais dáileacháin a fhiosrú agus meastar gur dúshlánaí an tuairisciú sonraí i mBallstáit áirithe. I bhfianaise a thábhachtaí agus atá costais dáileacháin agus an gá atá le trédhearcacht sa chás seo, ní foláir modheolaíocht fhónta a úsáid chun an córas bailithe sonraí a chomhchuibhiú.

               (9)Ba cheart an margadh a bheith trédhearcach agus sonraí neamhrúnda i dtaobh praghsanna a bheith á scaipeadh go forleathan de bharr an chórais um bandaí tomhaltais atá in úsáid ag an gCoimisiún (Eurostat) ina bhfoilseacháin maidir le praghsanna, agus ba cheart go mbeifí in ann praghsanna comhiomlána a ríomh ar an gcaoi sin freisin.

               (10)Foráiltear le Rialachán (CE) Uimh. 223/2009 ó Pharlaimint na hEorpa agus ón gComhairle
                  3
                go ndéanfar bailiú staidrimh i gcomhréir leis na prionsabail seo: neamhchlaontacht, trédhearcacht, iontaofacht, oibiachtúlacht, neamhspleáchas gairmiúil agus éifeachtúlacht costas, agus go ndéanfar rúndacht an staidrimh a chosaint ag an am céanna.

               (11)Ba cheart a bheith in ann comparáidí a dhéanamh le praghsanna tráchtearraí fuinnimh eile a bhuí leis an bhfaisnéis faoi na praghsanna a ghearrtar ar chustaiméirí deiridh gáis nádúrtha agus leictreachais.

               (12)Ba cheart faisnéis faoi bhailiú sonraí i dtaobh praghsanna agus cáilíochta a chur ar fáil mar chuid de nós imeachta tuairiscithe caighdeánach.

               (13)Is cuid riachtanach de staidreamh i ndáil le praghsanna gáis nádúrtha agus leictreachais iad mionsonraí i dtaobh miondealú bandaí tomhaltais agus a sciaranna den mhargadh.

               (14)Ní féidir anailís a dhéanamh ar phraghsanna ach amháin má tá staidreamh oifigiúil ar ardcháilíocht ar fáil ó na Ballstáit i dtaca leis na comhpháirteanna agus na fochomhpháirteanna éagsúla de phraghsanna gáis nádúrtha agus leictreachais. Beifear in ann anailís a dhéanamh ar thionchar na ngnéithe éagsúla ar na praghsanna deiridh a bhuí le modheolaíocht athbhreithnithe lena ndéantar miondealú mionsonraithe ar chomhpháirteanna agus fo-chomhpháirteanna éagsúla praghsanna gáis nádúrtha agus leictreachais a ghearrtar ar chustaiméirí deiridh.

               (15)Ba cheart an fhaisnéis chuí a bheith ag an gCoimisiún (Eurostat), a bhuí leis na sonraí a chuirtear ar fáil dóibh i dtaobh praghsanna agus coinníollacha díola le haghaidh custaiméirí deiridh agus an miondealú a dhéantar ar an líon custaiméirí deiridh de réir tomhaltais i ngach banda tomhaltais, le bearta nó tograí cuí a chinneadh i dtaca le beartais fuinnimh.

               (16)Is gá tuiscint mhaith ar na cánacha agus ar na muirir i ngach Ballstát chun trédhearcacht praghsanna a áirithiú. Tuigtear a thábhachtaí agus atá sé na sonraí a mhiondealú de réir na gcatagóirí seo a leanas: costais ghréasán, muirir, cánacha, tobhaigh agus táillí.

               (17)Ba cheart na Ballstáit ina bhfuil tomhaltas gáis nádúrtha ina chéatadán íseal de thomhaltas fuinnimh deiridh na dteaghlach, ba cheart iad a dhíolmhú ón gceanglas sonraí i dtaobh praghsanna gáis nádúrtha do chustaiméirí teaghlaigh deiridh a sholáthar.

               (18)Chun iontaofacht sonraí a fheabhsú, ba cheart don Choimisiún (Eurostat), i gcomhar leis na Ballstáit, an mhodheolaíocht chun sonraí a bhailiú agus a phróiseáil a mheas, agus a fheabhsú más gá, ar bhealach beacht, agus é a thabhairt i gcomhréir leis an gcreat rialachais maidir le staidreamh. Ba cheart tuarascálacha cáilíochta a ullmhú agus cáilíocht na sonraí i dtaobh praghsanna a mheas go minic, dá bhrí sin.

               (19)Ar bhonn iarraidh ó Bhallstát a bhfuil údar cuí leis, féadfaidh an Coimisiún maoluithe a thabhairt do na Ballstáit i ndáil le ceanglais áirithe i gcás ina dteastódh coigeartuithe móra ar chóras staidrimh náisiúnta Ballstáit chun an Rialachán seo a chur i bhfeidhm agus nuair is dócha go mbeadh ualach suntasach breise ar fhreagróirí dá bhrí sin.

               (20)Chun ardcháilíocht na sonraí a sholáthraíonn na Ballstáit a chaomhnú, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean don Choimisiún, d'fhonn na tairseacha a bhféadfadh feidhm a bheith leo i ndáil leis an margadh gáis nádúrtha a choigeartú. Tá sé tábhachtach, go háirithe, go rachadh an Coimisiún i mbun comhairliúcháin iomchuí le linn a chuid ullmhúcháin, lena náirítear ar leibhéal saineolaithe. Ba cheart don Choimisiún, le linn dó gníomhartha tarmligthe a ullmhú agus a tharraingt suas, a áirithiú go ndéanfar doiciméid ábhartha a chur chuig Parlaimint na hEorpa agus chuig an gComhairle ar bhealach comhuaineach, tráthúil agus iomchuí.

               (21)Ba cheart don Choimisiún a áirithiú nach gcuirfidh na gníomhartha tarmligthe sin ualach suntasach riaracháin breise ar na Ballstáit ná ar na freagróirí.

               (22)Chun coinníollacha aonfhoirmeacha a áirithiú maidir leis an Rialachán a chur chun feidhme, ba cheart cumhachtaí cur chun feidhme a thabhairt don Choimisiún maidir leis an bhformáid agus na socruithe i dtaca leis na sonraí a tharchur, na ceanglais do na tuarascálacha cáilíochta, struchtúr agus inchomparáideacht na dtuarascálacha sin agus i dtaca le maoluithe a thabhairt. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí cur chun feidhme ag an gCoimisiún.

               (23)Déantar Treoir 2008/92/CE a aisghairm.

               (24)Chuathas i gcomhairle leis an gCoiste um an gCóras Staidrimh Eorpach.

               TAR ÉIS AN RIALACHÁN SEO A GHLACADH:

               Airteagal 1

               Ábhar

               Bunaítear leis an Rialachán seo creat coiteann chun staidreamh inchomparáideach Eorpach i ndáil le praghsanna gáis nádúrtha agus leictreachais do chustaiméirí teaghlaigh agus custaiméirí neamhtheaghlaigh deiridh san Aontas Eorpach a fhorbairt, a tháirgeadh agus a scaipeadh.

               Airteagal 2

               Sainmhínithe

               Chun críocha an Rialacháin seo, beidh feidhm ag na sainmhínithe seo a leanas:

               (1)beidh an chiall chéanna le 'teaghlach', 'tomhaltas deiridh fuinnimh' agus 'uaththáirgeoirí' agus atá ag na téarmaí sin in Iarscríbhinn A a ghabhann le Rialachán (CE) Uimh. 1099/2008 ó Pharlaimint na hEorpa agus ón gComhairle
                  4
               ;

               (2)beidh an chiall chéanna le 'custaiméir', 'custaiméir deiridh', 'custaiméir teaghlaigh', 'custaiméir neamhtheaghlaigh', 'tarchur', 'dáileadh' agus 'soláthar' i ndáil le leictreachas agus atá ag na téarmaí sin i dTreoir 2009/72/CE ó Pharlaimint na hEorpa agus ón gComhairle
                  5
               , nuair a úsáidtear i gcomhthéacs an leictreachais iad;

               (3)beidh an chiall chéanna le 'custaiméir', 'custaiméir deiridh', 'custaiméir teaghlaigh', 'custaiméir neamhtheaghlaigh', 'tarchur', 'dáileadh' agus 'soláthar' i ndáil le gás nádúrtha agus atá ag na téarmaí sin i dTreoir 2009/73/CE ó Pharlaimint na hEorpa agus ón gComhairle
                  6
               , nuair a úsáidtear i gcomhthéacs an gháis nádúrtha iad;

               (4)ciallaíonn 'comhpháirt an ghréasáin' costais ghréasáin dáileacháin agus tarchuir le chéile, mar a luaitear i bpointe 6 d'Iarscríbhinn I agus i bpointe 5 d'Iarscríbhinn II.

               Airteagal 3

               Foinsí sonraí

               Agus an prionsabal maidir leis an ualach ar fhreagróirí a laghdú agus prionsabal an tsimplithe riaracháin á chur i bhfeidhm acu, tiomsóidh na Ballstáit sonraí i dtaobh praghsanna gáis nádúrtha agus leictreachais, agus a bhfo-chomhpháirteanna, de chostais agus cánacha gréasán, agus na tobhaigh, táillí agus na muirir dá dtagraítear in Iarscríbhinn I agus in Iarscríbhinn II, agus i dtaobh méideanna tomhaltais agus bainfidh siad úsáid as na foinsí seo thíos chun tuarascáil cáilíochta a tharraingt suas:

               (a)suirbhéanna sonracha staidrimh a bhaineann le praghsanna miondíola gáis nádúrtha agus leictreachais atá dírithe ar tháirgeoirí nó ar thrádálaithe, ar oibreoirí córas tarchuir agus dáileacháin, ar allmhaireoirí nó onnmhaireoirí táirgí fuinnimh, agus ar ghnóthais soláthair;

               (b)suirbhéanna staidrimh eile atá dírithe ar chustaiméirí san earnáil teaghlaigh agus custaiméirí deiridh san earnáil neamhtheaghlaigh;

               (c)foinsí riaracháin, amhail na foinsí atá ag rialtóirí náisiúnta na margaí gáis nádúrtha agus leictreachais;

               (d)foinsí eile a chuireann i bhfeidhm nósanna imeachta fónta maidir le meastachán ar staidreamh.

               Airteagal 4

               Cumhdach

               (1)Áiritheoidh na Ballstáit gur córas ionadaíoch an córas um shonraí a bhailiú agus a thiomsú.

               (2)Ní bheidh de cheangal ar na Ballstáit sonraí i dtaobh praghsanna gáis nádúrtha le haghaidh custaiméirí teaghlaigh a tharchur chuig an gCoimisiún (Eurostat) má tá tomhaltas gáis nádúrtha san earnáil teaghlaigh faoi bhun thairseach 1 % den tomhaltas iomlán náisiúnta fuinnimh san earnáil teaghlaigh. Déanfaidh an Coimisiún (Eurostat) athbhreithniú rialta, gach trí bliana ar a laghad, ar cé na Ballstáit atá díolmhaithe ón gceangal sonraí a tharchur de réir tomhaltas gáis nádúrtha in earnáil teaghlaigh a dtíre.

               (3)Cumhachtófar don Choimisiún gníomhartha tarmligthe a ghlacadh i gcomhréir le hAirteagal 10, agus treochtaí eacnamaíocha agus teicniúla á gcur san áireamh, maidir le coigeartú na tairsí.

               Airteagal 5

               Sonraí a tharchur

               (4)Cuirfidh na Ballstáit na sonraí mar atá leagtha amach in Iarscríbhinn I agus in Iarscríbhinn II ar fáil don Choimisiún (Eurostat).

               (1)Bunóidh agus glacfaidh an Coimisiún (trí bhíthin gníomhartha cur chun feidhme) an fhormáid agus na socruithe chun na sonraí atá leagtha amach sna hIarscríbhinní a tharchur. Glacfar na gníomhartha cur chun feidhme sin i gcomhréir leis an nós imeachta scrúdúcháin dá dtagraítear in Airteagal 11(2).

               Airteagal 6

               Tréimhse tagartha agus minicíocht tarchuir

               (1)Tiomsóidh na Ballstáit na sonraí ar fad atá sonraithe in Iarscríbhinní an Rialacháin seo ó thús na bliana féilire tar éis an Rialachán seo a ghlacadh, agus cuirfidh siad sonraí ar fáil don Choimisiún (Eurostat) faoi cheann trí mhí ó dheireadh na tréimhse tagartha.

               (2)Déanfar an tarchur:

               (a)
                     ar bhonn bliantúil (Eanáir go Nollaig) i gcás na sonraí dá dtagraítear i bpointe 6(a) agus i bpointe 7 d'Iarscríbhinn I agus i bpointe 5(a) agus i bpointe 6 d'Iarscríbhinn II;

               (b)dhá uair sa bhliain (Eanáir go Meitheamh agus Iúil go Nollaig) i gcás na sonraí dá dtagraítear i bpointe 6(b) d'Iarscríbhinn I agus i bpointe 5(b) d'Iarscríbhinn II.

               Airteagal 7

               Measúnú cáilíochta agus tuarascálacha cáilíochta

               (1)Áiritheoidh na Ballstáit cáilíocht na sonraí i gcomhréir leis na critéir cháilíochta dá dtagraítear in Airteagal 12(1) de Rialachán (CE) Uimh. 223/2009.

               (2)Cuirfidh na Ballstáit an Coimisiún (Eurostat) ar an eolas, gan mhoill, faoi aon athruithe sa mhodheolaíocht nó faoi aon athruithe eile a d'fhéadfadh tionchar suntasach a bheith acu ar staidreamh i ndáil le praghsanna gáis nádúrtha agus leictreachais, agus ar aon chor, tráth nach déanaí ná mí amháin tar éis an tathrú sin a dhéanamh.

               (3)Gach trí bliana, cuirfidh na Ballstáit tuarascáil cáilíochta ar na sonraí faoi bhráid an Choimisiúin (Eurostat) agus léireofar ann an chaoi a ríomhtar na sonraí sin. Áireofar sa tuarascáil sin faisnéis faoi raon feidhme agus bailiú na sonraí, na critéir ríomha, an mhodheolaíocht agus na foinsí sonraí a úsáideadh, agus aon athrú ar na foinsí nó ar an modheolaíocht.

               (4)Déanfaidh an Coimisiún (Eurostat) cáilíocht na sonraí tarchurtha agus an fhaisnéis a chuirtear ar fáil sna tuarascálacha cáilíochta a mheas, agus ullmhóidh sé tuarascáil achoimre ar an measúnú cáilíochta, agus scaipfidh sé an tuarascáil sin.

               (5)I gcás ina naithníonn an Coimisiún (Eurostat) aimhrialtachtaí atá tábhachtach ó thaobh staidrimh de, nó neamhrialtachtaí sna sonraí a chuirtear ar fáil, féadfaidh sé miondealú cuí ar na sonraí a iarraidh ar na húdaráis náisiúnta chomh maith le heolas faoi na modhanna ríomha nó meastóireachta ar a bhfuil na sonraí a cuireadh ar fáil bunaithe d'fhonn na sonraí a mheas agus, más gá, féadfaidh sé a iarraidh go ndéanfaidh an Ballstát lena mbaineann aon sonraí nó aon fhaisnéis a mheastar atá míchruinn a leasú agus a chur isteach arís.

               (6)Cinnfidh an Coimisiún, trí bhíthin gníomhartha cur chun feidhme, na ceanglais do na tuarascálacha cáilíochta agus struchtúr agus inchomparáideacht na dtuarascálacha sin, dá dtagraítear i mír 3. Glacfar na gníomhartha cur chun feidhme sin i gcomhréir leis an nós imeachta scrúdúcháin dá dtagraítear in Airteagal 11(2).

               Airteagal 8

               Scaipeadh

               Scaipfidh an Coimisiún (Eurostat) staidreamh i ndáil le praghsanna gáis nádúrtha agus leictreachais cúig mhí ar a dhéanaí tar éis dheireadh gach tréimhse tagartha.

               Airteagal 9

               Maoluithe

               (1)Féadfar maoluithe a thabhairt trí bhíthin gníomhartha cur chun feidhme i ndáil le ceanglais áirithe i gcás ina dteastódh coigeartuithe móra ar chóras staidrimh náisiúnta Ballstáit chun an Rialachán seo a chur i bhfeidhm agus nuair is dócha go mbeadh ualach suntasach breise ar fhreagróirí dá bhrí sin. Glacfar na gníomhartha cur chun feidhme sin i gcomhréir leis an nós imeachta scrúdúcháin dá dtagraítear in Airteagal 11(2) den Rialachán seo tráth nach déanaí ná an [xx-xx-xxx].

               (2)Chun críche mhír 1, tíolacfaidh an Ballstát lena mbaineann iarratas a bhfuil údar cuí leis don Choimisiún tráth nach déanaí ná naoi mí i ndiaidh theacht i bhfeidhm an Rialacháin seo.

               (3)Beidh na maoluithe i bhfeidhm ar feadh na tréimhse is giorra is féidir, tréimhse nach faide ná trí bliana ar a mhéad in aon chás.

               (4)Ballstát dá dtugadh maolú i gcomhréir le mír 1, leanfaidh sé d'fhorálacha ábhartha Threoir 2008/92/CE a chur i bhfeidhm ar feadh thréimhse an mhaolaithe.

               Airteagal 10

               An tarmligean a fheidhmiú

               (1)Is faoi réir na gcoinníollacha a leagtar síos san Airteagal seo a thugtar an chumhacht don Choimisiún gníomhartha tarmligthe a ghlacadh.

               (2)Tabharfar tarmligean na cumhachta dá dtagraítear in Airteagal 4(3) ar feadh tréimhse neamhchinntithe ón [xx-xx-xxx] amach.

               (3)Féadfaidh Parlaimint na hEorpa nó an Chomhairle tarmligean na gcumhachtaí dá dtagraítear in Airteagal 4(3) a chúlghairm tráth ar bith. I gcás cinnidh chun cúlghairm a dhéanamh, cuirfear deireadh le tarmligean na cumhachta atá sonraithe sa chinneadh sin. Gabhfaidh éifeacht leis an lá tar éis fhoilsiú an chinnidh in Iris Oifigiúil an Aontais Eorpaigh nó ar dháta is déanaí a shonrófar sa chinneadh. Ní dhéanfaidh sé difear do bhailíocht aon ghníomhartha tarmligthe atá i bhfeidhm cheana féin.

               (4)A luaithe a ghlacfaidh sé gníomh tarmligthe, tabharfaidh an Coimisiún fógra do Pharlaimint na hEorpa agus don Chomhairle ina leith an tráth céanna.

               (5)Ní thiocfaidh gníomh tarmligthe a ghlactar de bhun Airteagal 4(3) i bhfeidhm ach amháin mura mbeidh aon agóid curtha in iúl ag Parlaimint na hEorpa nó ag an gComhairle laistigh de thréimhse 2 mhí tar éis fógra faoin ngníomh sin a thabhairt do Pharlaimint na hEorpa agus don Chomhairle nó, más rud é, roimh dheireadh na tréimhse sin, go mbeidh Parlaimint na hEorpa agus an Chomhairle araon tar éis a chur in iúl don Choimisiún nach ndéanfaidh siad aon agóid. Déanfar an tréimhse sin a fhadú dhá mhí ar thionscnamh Pharlaimint na hEorpa nó na Comhairle.

               Airteagal 11

               Nós imeachta coiste

               (1)Déanfaidh an Coiste um an gCóras Staidrimh Eorpach, arna bhunú le Rialachán (CE) Uimh. 223/2009 cúnamh a thabhairt don Choimisiún. Beidh an coiste sin ina choiste de réir bhrí Rialachán (AE) Uimh. 182/2011
                  7
               .

               (2)I gcás ina ndéantar tagairt don mhír seo, beidh feidhm ag Airteagal 5 de Rialachán (AE) Uimh. 182/2011.

               Airteagal 12

               Treoir 2008/92/CE a aisghairm

               (1)Déantar Treoir 2008/92/CE a aisghairm.

               (2)Déanfar tagairtí don Treoir aisghairthe a fhorléiriú mar thagairtí don Rialachán seo.

               Airteagal 13

               Teacht i bhfeidhm

               Tiocfaidh an Rialachán seo i bhfeidhm ar an bhfichiú lá tar éis a fhoilsithe in Iris Oifigiúil an Aontais Eorpaigh.

               Beidh an Rialachán seo ina cheangal go huile agus go hiomlán agus beidh sé infheidhme go díreach sna Ballstáit.

               Arna dhéanamh sa Bhruiséil,

                  Thar ceann Pharlaimint na hEorpa
                        Thar ceann na Comhairle

                  An tUachtarán
                        An tUachtarán

                     (1)
                  Tuairim ó Pharlaimint na hEorpa an … (nár foilsíodh fós san Iris Oifigiúil) agus Cinneadh ón gComhairle an…

                     (2)
                  Treoir 2008/92/CE ó Pharlaimint na hEorpa agus ón gComhairle an 22 Deireadh Fómhair 2008 maidir le nós imeachta Comhphobail chun trédhearcacht praghsanna gáis agus leictreachais a ghearrtar ar an úsáideoir deiridh tionsclaíoch a fheabhsú (IO L 298, 7.11.2008, lch. 9).

                     (3)
                  Rialachán (CE) Uimh. 223/2009 ó Pharlaimint na hEorpa agus ón gComhairle an 11 Márta 2009 maidir le Staidreamh Eorpach agus lena naisghairtear Rialachán (CE, Euratom) Uimh. 1101/2008 ó Pharlaimint na hEorpa agus ón gComhairle maidir le tarchur sonraí atá faoi réir rúndachta staidrimh chuig Oifig Staidrimh na gComhphobal Eorpach., Rialachán (CE) Uimh. 322/97 ón gComhairle maidir le Staidreamh Comhphobail, agus Cinneadh 89/382/CEE, Euratom ón gComhairle lena mbunaítear Coiste um Chláir Staidrimh na gComhphobal Eorpach (IO L 87, 31.3.2009, lch. 164).

                     (4)
                  Rialachán (CE) Uimh. 1099/2008 ó Pharlaimint na hEorpa agus ón gComhairle an 22 Deireadh Fómhair 2008 maidir le staidreamh i dtaca le fuinneamh (IO L 304, 14.11.2008, lch. 6-11).

                     (5)
                  Treoir 2009/72/CE ó Pharlaimint na hEorpa agus ón gComhairle an 13 Iúil 2009 maidir le comhrialacha don mhargadh inmheánach sa leictreachas agus lena naisghairtear Treoir 2003/54/CE (IO L 211, 14.8.2009, lch. 55).

                     (6)
                  Treoir 2009/73/CE ó Pharlaimint na hEorpa agus ón gComhairle an 13 Iúil 2009 maidir le comhrialacha don mhargadh inmheánach sa ghás nádúrtha agus lena naisghairtear Treoir 2003/55/CE (IO L 211, 14.8.2009, lch. 94).

                     (7)
                  Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí chur chun feidhme ag an gCoimisiún (IO L 55, 28.2.2011, lch. 13).

    ---documentbreak---

               AN COIMISIÚN EORPACH
            An Bhruiséil,18.11.2015
            COM(2015) 496 final
            IARSCRÍBHINNÍ
            a ghabhann leis anTogra le haghaidh   RIALACHÁN Ó PHARLAIMINT NA hEORPA AGUS ÓN gCOMHAIRLE   maidir le staidreamh Eorpach i ndáil le praghsanna gáis nádúrtha agus leictreachais agus lena n-aisghairtear Treoir 2008/92/CE ó Pharlaimint na hEorpa agus ón gComhairle maidir le nós imeachta Comhphobail chun trédhearcacht praghsanna gáis agus leictreachais a ghearrtar ar an úsáideoir deiridh tionsclaíoch a fheabhsú

               IARSCRÍBHINNÍ

               IARSCRÍBHINN I — PRAGHSANNA GÁIS NÁDÚRTHA

               Leagtar amach san Iarscríbhinn seo an mhodheolaíocht chun sonraí staidrimh i dtaobh praghsanna gáis nádúrtha do chustaiméirí teaghlaigh agus neamhtheaghlaigh a bhailiú agus a thiomsú.

               1. Praghsanna

               Is iad na praghsanna atá le tuairisciú na praghsanna a ghearrtar ar chustaiméirí deiridh teaghlaigh agus neamhtheaghlaigh a cheannaíonn gás nádúrtha chun a núsáide féin, ar gás é a scaiptear tríd na príomhghréasáin.

               2. Gás nádúrtha

               Is éard is gás nádúrtha ann gás nádúrtha agus breoslaí gásacha eile, amhail bithghás, a mheasctar le gás nádúrtha sa ghréasán tarchuir agus dáileacháin. Ní áirítear breoslaí gásacha eile a scaiptear trí ghréasáin atá tiomnaithe dó sin gan iad a mheascadh le gás nádúrtha (e.g. gás oibreacha gáis, gás soirn cóic, gás fornéise soinneáin agus bithghás).

               3. Aonaid tuairiscithe

               Ní foláir sonraí gach uile custaiméara deiridh teaghlaigh agus neamhtheaghlaigh a úsáideann gás nádúrtha a áireamh, ach ní áirítear custaiméirí nach núsáideann gás ach chun na gcríoch seo:

               giniúint leictreachais i stáisiúin cumhachta nó i stáisiúin cumhachta agus teasa in éineacht; nó

               chun críoch neamhfhuinnimh (e.g. lena úsáid i dtionscal na gceimiceán).

               4. Aonaid tomhais

               Is iad na praghsanna atá le tuairisciú na meánphraghsanna náisiúnta a ghearrtar ar chustaiméirí deiridh neamhtheaghlaigh.

               Sloinntear praghsanna san airgeadra náisiúnta in aghaidh an ghigigiúil (GJ). Tomhaistear an taonad fuinnimh atá le húsáid ar bhonn an ollluacha chalraigh (GCV).

               Déantar praghsanna a ualú de réir an sciar den mhargadh atá ag gnóthais soláthair gáis nádúrtha i ngach banda tomhaltais. Mura bhfuil sé indéanta na meánphraghsanna ualaithe a ríomh, is féidir meánphraghsanna uimhríochtúla a sholáthar. Sa dá chás, áfach, caithfear sciar ionadaíoch den mhargadh náisiúnta a chumhdach sna sonraí.

               5. Bandaí tomhaltais

               Ní foláir na praghsanna atá le tuairisciú a bhunú ar chóras de bhandaí tomhaltais chaighdeánacha bhliantúla le haghaidh gás nádúrtha.

               (a) I gcás custaiméirí teaghlaigh, cuirtear na bandaí seo thíos i bhfeidhm:

                        Banda tomhaltais

                        Tomhaltas bliantúil gáis nádúrtha (GJ)

                        Íosmhéid

                        Uasmhéid

                        Banda D1

                        < 20

                        Banda D2

                        ≥20

                        <200

                        Banda D3

                        ≥200

               (b)
                     I gcás custaiméirí deiridh neamhtheaghlaigh, cuirtear na bandaí seo thíos i bhfeidhm:

                        Banda tomhaltais

                        Tomhaltas bliantúil gáis nádúrtha (GJ)

                        Íosmhéid

                        Uasmhéid

                        Banda I1

                        < 1 000

                        Banda I2

                        ≥1 000

                        <10 000

                        Banda I3

                        ≥10 000

                        <100 000

                        Banda I4

                        ≥100 000

                        <1 000 000

                        Banda I5

                        ≥1 000 000

                        <4 000 000

                        Banda I6

                        ≥4 000 000

               6. Leibhéal an mhionsonraithe

               Áireofar sna praghsanna i dtrácht na táillí ar fad a bheidh le híoc: táillí gréasáin móide an fuinneamh a ídítear, lúide aon lacáistí nó préimheanna, móide aon táillí eile (e.g. táillí cíosa do mhéadair, táillí seasta). Níl táillí ceangail tosaigh le cur san áireamh.

               Ní foláir sonraí mionsonraithe a sholáthar mar a luaitear thíos.

               (a)
                     Leibhéal an mhionsonraithe is gá do chomhpháirteanna agus fochomhpháirteanna

               Tá na praghsanna a chuirtear ar fáil le foroinnt i dtrí phríomhchomhpháirt agus i bhfochomhpháirteanna ar leithligh.

               Is é an praghas don chustaiméir deiridh le haghaidh gás nádúrtha, de réir an bhanda tomhaltais, suim na dtrí phríomhchomhpháirt: comhpháirt an fhuinnimh agus an tsoláthair, comhpháirt an ghréasáin (tarchur agus dáileadh) agus comhpháirt na gcánacha, na dtobhach, na dtáillí agus na muirear.

                        Comhpháirt agus

                        Fochomhpháirt

                        Tuairisc

                        Fuinneamh agus soláthar

                        Ní foláir a áireamh sa chomhpháirt seo an praghas tráchtearraí a íocann an soláthróir ar ghás nádúrtha nó praghas gáis nádúrtha ag an bpointe a thagann sé isteach sa chóras tarchuir lena náirítear, más infheidhme, costais stórais móide costais a bhaineann le gás nádúrtha a dhíol le custaiméirí deiridh.

                        gréasán

                        Ní foláir na costais seo a leanas a áireamh sa phraghas gréasáin: taraifí tarchuir agus dáileacháin, caillteanais tarchuir agus dáileacháin, costais gréasán, costais seirbhíse iardhíola, costais seirbhíse córas agus costais cíosa le haghaidh méadar agus méadrú.

                        Fochomhpháirt

                        Ní foláir comhpháirt an ghréasáin a fhoroinnt idir costais tarchuir agus costais dáileacháin gréasáin, mar seo a leanas:

                        1. Meánsciar uilíoch choibhneasta na gcostas tarchuir (arna sloinneadh mar chéatadán de na costais iomlána gréasáin ar bhonn na mbandaí tomhaltais atá sainithe i bpointe 5).

                        2. Meánsciar uilíoch choibhneasta na gcostas dáileacháin (arna sloinneadh mar chéatadán de na costais iomlána gréasáin ar bhonn na mbandaí tomhaltais atá sainithe i bpointe 5).

                        cánacha, táillí, tobhaigh agus muirir

                        Is ionann an chomhpháirt seo agus suim na bhfochomhpháirteanna (cánacha, táillí, tobhaigh agus muirir) ar fad atá liostaithe thíos.

                        Fochomhpháirteanna

                        Ní foláir na fochomhpháirteanna seo a leanas a thuairisciú mar ítimí aonair i gcás gach banda tomhaltais atá sainithe i bpointe 5.

                        1. Cáin bhreisluacha mar atá sainithe i dTreoir 2006/112/CE ón gComhairle
                           1
                        , maidir leis an gcóras comhchoiteann cánach breisluacha.

                        2. Cánacha, táillí, tobhaigh nó muirir a bhaineann le foinsí inathnuaite fuinnimh, éifeachtúlacht fuinnimh agus giniúint cumhachta agus teasa in éineacht a chur chun cinn.

                        3. Cánacha, táillí, tobhaigh nó muirir a bhaineann le stocchairn straitéiseacha, íocaíochtaí inniúlachta agus slándáil fuinnimh; cánacha ar dháileadh gáis; costas tréigthe agus tobhaigh ar údaráis rialála fuinnimh nó ar oibreoirí margaidh a mhaoiniú.

                        4. Cánacha, táillí, tobhaigh nó muirir a bhaineann le cáilíocht aeir agus leis an gcomhshaol; cánacha ar astaíochtaí CO2 nó gáis cheaptha teasa eile.

                        5. Na cánacha, táillí, tobhaigh nó muirir uile nach gcumhdaítear faoi aon cheann de na ceithre chatagóir a luadh roimhe seo: tacaíocht do théamh ceantair; táillí fioscacha áitiúla nó réigiúnacha; cúiteamh oileáin; táillí lamháltais a bhaineann le ceadúnais agus táillí i gcás gréasán nó gléasraí eile a chur isteach ar thalamh nó ar mhaoin phoiblí nó phríobháideach.

               (b)
                     Leibhéal an mhionsonraithe ar bhonn cánachais

               Déantar na sonraí i dtaobh praghsanna a mhiondealú ina dtrí leibhéal:

                        Leibhéal

                        Tuairisc

                        praghsanna gan chánacha, táillí, tobhaigh agus muirir a áireamh

                        Ar an leibhéal praghsanna seo níl ach comhpháirt an fhuinnimh agus an tsoláthair agus comhpháirt an ghréasáin san áireamh.

                        praghsanna gan cáin bhreisluacha (CBL) agus cánacha eile inaisghabhála a áireamh

                        Ar an leibhéal praghsanna seo tá comhpháirt an fhuinnimh agus an tsoláthair, comhpháirt an ghréasáin agus na cánacha, táillí, tobhaigh agus muirir a mheastar atá inaisghabhála i gcás custaiméirí deiridh neamhtheaghlaigh san áireamh. I gcás custaiméirí teaghlaigh, ar an leibhéal praghsanna seo tá comhpháirteanna an fhuinnimh agus an ghréasáin, agus cánacha, táillí, tobhaigh agus muirir san áireamh, ach níl CBL.

                        praghsanna agus gach cineál cánach san áireamh

                        Ar an leibhéal praghsanna seo tá comhpháirt an fhuinnimh agus an tsoláthair, comhpháirt an ghréasáin, agus na cánacha, táillí, tobhaigh agus muirir uile atá inaisghabhála san áireamh.

               7. Méideanna tomhaltais

               Ní foláir do na Ballstáit faisnéis a tharchur faoin sciar choibhneasta de ghás nádúrtha atá i ngach banda tomhaltais ar bhonn na méide iomláine dá dtagraíonn na praghsanna.

               Tuairiscítear na méideanna tomhaltais bliantúla do gach banda tomhaltais uair amháin in aghaidh na bliana ag an am céanna de réir mar a thuairiscítear na sonraí i dtaobh praghsanna don dara seimeastar.

               Ní bheidh na sonraí níos sine ná dhá bhliain.

               IARSCRÍBHINN II — PRAGHSANNA LEICTREACHAIS

               Leagtar amach san Iarscríbhinn seo an mhodheolaíocht chun sonraí staidrimh i dtaobh praghsanna leictreachais do chustaiméirí teaghlaigh agus neamhtheaghlaigh a bhailiú agus a thiomsú.

               1. Praghsanna

               Is iad na praghsanna atá le tuairisciú na praghsanna a ghearrtar ar chustaiméirí deiridh teaghlaigh agus neamhtheaghlaigh a cheannaíonn leictreachas chun a núsáide féin.

               2. Aonaid tuairiscithe

               Ní foláir sonraí gach uile custaiméara deiridh teaghlaigh agus neamhtheaghlaigh a úsáideann leictreachas a áireamh, ach ní airítear leictreachas a ghineann agus a ídíonn uaththáirgeoirí sa cheanglas tuairiscithe.

               3. Aonaid tomhais

               Is iad na praghsanna atá le tuairisciú na meánphraghsanna náisiúnta a ghearrtar ar chustaiméirí deiridh neamhtheaghlaigh.

               Sloinntear praghsanna san airgeadra náisiúnta in aghaidh na cileavatuaire (kWh).

               Déantar praghsanna a ualú de réir an sciar den mhargadh atá ag ghnóthais soláthair leictreachais i ngach banda tomhaltais. Mura bhfuil sé indéanta na meánphraghsanna ualaithe a ríomh, is féidir meánphraghsanna uimhríochtúla a sholáthar. Sa dá chás, áfach, caithfear sciar ionadaíoch den mhargadh náisiúnta a chumhdach sna sonraí.

               4. Bandaí tomhaltais

               Ní foláir na praghsanna atá le tuairisciú a bhunú ar chóras de bhandaí tomhaltais chaighdeánacha bhliantúla le haghaidh leictreachas.

               (a)
                     I gcás custaiméirí teaghlaigh, cuirtear na bandaí seo thíos i bhfeidhm:

                        Banda tomhaltais

                        Tomhaltas bliantúil leictreachais  (kWh)

                        Íosmhéid

                        Uasmhéid

                        Banda DA

                        <1 000

                        Banda DB

                        ≥1 000

                        <2 500

                        Banda DC

                        ≥2 500

                        <5 000

                        Banda DD

                        ≥5 000

                        <15 000

                        Banda DE

                        ≥15 000

               (b)
                     I gcás custaiméirí deiridh neamhtheaghlaigh, cuirtear na bandaí seo thíos i bhfeidhm:

                        Banda tomhaltais

                        Tomhaltas bliantúil leictreachais  (MWh)

                        Íosmhéid

                        Uasmhéid

                        Banda IA

                        <20

                        Banda IB

                        ≥20

                        <500

                        Banda IC

                        ≥500

                        <2 000

                        Banda ID

                        ≥2 000

                        <20 000

                        Banda IE

                        ≥20 000

                        <70 000

                        Banda IF

                        ≥70 000

                        <150 000

                        Banda IG

                        ≥150 000

               5. Leibhéal an mhionsonraithe

               Áireofar sna praghsanna i dtrácht na táillí ar fad a bheidh le híoc: táillí gréasáin móide an fuinneamh a ídítear, lúide aon lacáistí nó préimheanna, móide táillí eile (e.g. táillí cíosa do mhéadair, táillí seasta). Níl táillí ceangail tosaigh le cur san áireamh.

               Soláthraítear sonraí mionsonraithe mar a luaitear thíos.

               (a)
                     Leibhéal an mhionsonraithe is gá do chomhpháirteanna agus fochomhpháirteanna

               Tá na praghsanna a chuirtear ar fáil le foroinnt i dtrí phríomhchomhpháirt agus i bhfochomhpháirteanna ar leithligh.

               Is é an praghas don chustaiméir deiridh le haghaidh leictreachais, de réir an bhanda tomhaltais, suim na dtrí phríomhchomhpháirt: comhpháirt an fhuinnimh agus an tsoláthair, comhpháirt an ghréasáin (tarchur agus dáileadh) agus comhpháirt na gcánacha, na dtobhach, na dtáillí agus na muirear.

                        Comhpháirt agus

                        Fochomhpháirt

                        Tuairisc

                        fuinneamh agus soláthar

                        Ní foláir na costais seo a leanas a áireamh sa chomhpháirt seo: giniúint, comhiomlánú, fuinneamh cothromaithe, costais fuinnimh arna soláthar, seirbhísí custaiméara, bainistiú iardhíola agus costais soláthair eile.

                        gréasán

                        Ní foláir na costais seo a leanas a áireamh sa phraghas gréasáin: taraifí tarchuir agus dáileacháin, caillteanais tarchuir agus dáileacháin, costais gréasán, costais seirbhísí iardhíola, costais seirbhíse córas agus costais cíosa le haghaidh méadar agus méadrú.

                        Fochomhpháirt

                        Ní foláir comhpháirt an ghréasáin a fhoroinnt idir costais tarchuir agus costais dáileacháin gréasáin, mar seo a leanas:

                        1. Meánsciar uilíoch choibhneasta na gcostas tarchur (arna sloinneadh mar chéatadán de na costais iomlána gréasáin ar bhonn na mbandaí tomhaltais atá sainithe i bpointe 4).

                        2. Meánsciar uilíoch choibhneasta na gcostas dáileacháin (arna sloinneadh mar chéatadán de na costais iomlána gréasáin ar bhonn na mbandaí tomhaltais atá sainithe i bpointe 4).

                        cánacha, táillí, tobhaigh agus muirir

                        Is ionann an chomhpháirt seo agus suimna bhfochomhpháirteanna – mar atá cánacha, táillí, tobhaigh agus muirir – ar fad atá liostaithe thíos.

                        Fochomhpháirt

                        Ní foláir na fochomhpháirteanna seo a leanas a thuairisciú mar ítimí aonair i gcás gach banda tomhaltais atá sainithe i bpointe 4.

                        1. Cáin bhreisluacha mar atá sainithe i dTreoir 2006/112/CE ón gComhairle maidir leis an gcóras comhchoiteann cánach breisluacha.

                        2. Cánacha, táillí, tobhaigh nó muirir a bhaineann le foinsí inathnuaite fuinnimh, éifeachtúlacht fuinnimh agus giniúint cumhachta agus teasa in éineacht a chur chun cinn.

                        3. Cánacha, táillí, tobhaigh nó muirir a bhaineann le híocaíochtaí inniúlachta, slándáil fuinnimh agus cumas leordhóthanach giniúna; cánacha ar athstruchtúrú thionscal an ghuail cánacha ar dháileadh leictreachais; costas tréigthe agus tobhaigh ar údaráis rialála fuinnimh nó ar oibreoirí margaidh a mhaoiniú.

                        4. Cánacha, táillí, tobhaigh nó muirir a bhaineann le cáilíocht aeir nó a ghearrtar chun críocha an chomhshaoil, nó a bhaineann le CO2 nó cánacha eile ar astaíochtaí gáis ceaptha teasa.

                        5. Cánacha, táillí, tobhaigh nó muirir a bhaineann leis an earnáil núicléach, lena náirítear díchoimisiúnú núicléach, cigireachtaí agus táillí ar shuiteálacha núicléacha.

                        6. Na cánacha, táillí, tobhaigh nó muirir uile nach gcumhdaítear faoi aon cheann de na cúig chatagóir a luadh roimhe seo: tacaíocht do théamh ceantair; táillí fioscacha áitiúla nó réigiúnacha; cúiteamh oileáin; táillí lamháltais a bhaineann le ceadúnais agus táillí i gcás gréasán nó gléasraí eile a chur isteach ar thalamh nó ar mhaoin phoiblí nó phríobháideach.

               (b)
                     Leibhéal an mhionsonraithe ar bhonn cánachais

               Déantar na sonraí i dtaobh praghsanna a mhiondealú ina dtrí leibhéal:

                        Leibhéal

                        Tuairisc

                        praghsanna gan chánacha, táillí, tobhaigh agus muirir a áireamh

                        Ar an leibhéal praghsanna seo níl ach comhpháirt an fhuinnimh agus an tsoláthair agus comhpháirt an ghréasáin san áireamh.

                        praghsanna gan cáin bhreisluacha (CBL) agus cánacha eile inaisghabhála a áireamh

                        Ar an leibhéal praghsanna seo tá comhpháirt an fhuinnimh agus an tsoláthair, comhpháirt an ghréasáin agus na cánacha, táillí, tobhaigh agus muirir a mheastar atá inaisghabhála i gcás custaiméirí deiridh neamhtheaghlaigh san áireamh. I gcás custaiméirí teaghlaigh, ar an leibhéal praghsanna seo tá comhpháirteanna an fhuinnimh agus an ghréasáin, agus na cánacha, táillí, tobhaigh agus muirir san áireamh, ach níl CBL.

                        praghsanna agus gach cineál cánach san áireamh

                        Ar an leibhéal praghsanna seo tá comhpháirt an fhuinnimh agus an tsoláthair, comhpháirt an ghréasáin, agus na cánacha, táillí, tobhaigh agus muirir uile atá inaisghabhála san áireamh.

               6. Méideanna tomhaltais

               Ní foláir do na Ballstáit faisnéis a tharchur faoin sciar choibhneasta de leictreachas atá i ngach banda tomhaltais ar bhonn na méide iomláine dá dtagraíonn na praghsanna.

               Tuairiscítear na méideanna tomhaltais bliantúla do gach banda tomhaltais uair amháin in aghaidh na bliana ag an am céanna de réir mar a thuairiscítear na sonraí i dtaobh praghsanna don dara seimeastar.

               Ní bheidh na sonraí níos sine ná dhá bhliain.

                     (1)
                  Treoir 2006/112/CE ón gComhairle an 28 Samhain 2006 maidir leis an gcóras comhchoiteann cánach breisluacha (IO L 347/1, 1.11.12, 2006 lch 1).


				|

		52011PC0330

			Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena leasaítear Rialachán (CE) Uimh. 302/2009 maidir le plean téarnaimh ilbhliantúil do thuinnín gorm san Atlantach Thoir agus sa Mheánmhuir /* COM/2011/0330 final - COD 2011/0144 */

			   	MEABHRÁN MÍNIÚCHÁIN
Le linn chruinniú cinn bhliana ICCAT in 2010,
glacadh Moladh lena leasófaí an plean téarnaimh do thuinnín gorm san Atlantach
Thoir agus sa Mheánmhuir.
D'fhonn an stoc a athbhunú, rinneadh plean
téarnaimh ICCAT a leasú le go ndéanfaí an ghabháil iomlán is incheadaithe a
laghdú tuilleadh, le go neartófaí na bearta chun an cumas iascaireachta a
laghdú agus le go dtreiseofaí na bearta rialaithe, go háirithe maidir le
tuinnín gorm a aistriú agus a chur i gcaighean. Tá na bearta sin dírithe ar
éifeachtacht an phlean a áirithiú agus is é sprioc an phlean sin bithmhais a
ghnóthú a fhreagraíonn don uastáirgeacht inbhuanaithe sin a bhfuil dóchúlacht
níos airde ná 60 % ag baint léi.
Tá an Comhphobal ina Pháirtí de ICCAT ón
mbliain 1997 agus bíonn na Moltaí ina gceangal ar na Páirtithe Conarthacha sin
nach ndéanann agóid ina n‑aghaidh. Ós rud é go bhfuil an tAontas Eorpach
ina Pháirtí Conarthach san eagraíocht sin, tá dualgas air na Moltaí a ghlactar
a chur i bhfeidhm mura bhfuil agóid déanta aige in aghaidh na Moltaí sin.
Is é is cuspóir don togra seo Moladh ICCAT
lena leasaítear an plean téarnaimh do thuinnín gorm san Atlantach Thoir agus sa
Mheánmhuir a thrasuí i ndlí an Aontais.
Níl aon impleacht ag an togra do bhuiséad an
Aontais.
Is é Airteagal 43(2) den Chonradh ar
Fheidhmiú an Aontais Eorpaigh an bunús dlí leis an togra seo.
Iarrtar leis seo ar Pharlaimint na hEorpa agus
ar an gComhairle an togra seo a ghlacadh a luaithe is féidir.
2011/0144 (COD)
Togra le haghaidh
RIALACHÁIN Ó PHARLAIMINT NA hEORPA AGUS
ÓN gCOMHAIRLE
lena leasaítear Rialachán (CE)
Uimh. 302/2009 maidir le plean téarnaimh ilbhliantúil do thuinnín gorm san
Atlantach Thoir agus sa Mheánmhuir
TÁ PARLAIMINT NA hEORPA AGUS
COMHAIRLE AN AONTAIS EORPAIGH,
Ag féachaint don Chonradh ar Fheidhmiú an
Aontais Eorpaigh, agus go háirithe Airteagal 43(2) de,
Ag féachaint don togra ón gCoimisiún Eorpach[1],
Ag féachaint don tuairim ó Choiste Eacnamaíoch
agus Sóisialta na hEorpa,
Ag gníomhú dóibh i gcomhréir leis
an ngnáthnós imeachta reachtach,
De bharr an méid seo a leanas:
(1)
Ghlac an Coimisiún Idirnáisiúnta um Chaomhnú
Tuinníní Atlantacha (ICCAT) Moladh 10‑04 lena leasaítear an plean
téarnaimh ilbhliantúil do thuinnín gorm. D'fhonn an stoc a athbhunú, foráiltear
sa mholadh go ndéanfaí an ghabháil iomlán is incheadaithe a laghdú tuilleadh,
go neartófaí na bearta chun an cumas iascaireachta a laghdú agus go dtreiseofaí
na bearta rialaithe, go háirithe maidir le tuinnín gorm a aistriú agus a chur i
gcaighean.
(2)
Tá an Moladh sin ina cheangal ar an Aontas agus ba
cheart é a thrasuí dá bhrí sin.
(3)
Tá forálacha áirithe i Rialachán (CE) Uimh. 302/2009[2]
atá imithe i léig agus ba cheart iad a scriosadh. Ba cheart na forálacha
eile a thabhairt cothrom le dáta maidir le hathruithe sa reachtaíocht.
(4)
Dá bhrí sin, ba cheart Rialachán (CE) Uimh. 302/2009
a leasú dá réir,
TAR ÉIS AN RIALACHÁN SEO A GHLACADH:
Airteagal 1
Leasaítear Rialachán (CE) Uimh. 302/2009
mar seo a leanas:
(1)          Cuirtear an méid seo a leanas in
ionad Airteagal 1(3):
"Is é is cuspóir don phlean téarnaimh
bithmhais a ghnóthú a fhreagraíonn don uastáirgeacht inbhuanaithe sin a bhfuil
dóchúlacht níos airde ná 60 % ag baint léi."
(2)          Leasaítear Airteagal 2 mar seo
a leanas:
(a)     Cuirtear an méid seo a leanas in ionad
phointe (d):
"(d) ciallaíonn 'soitheach coimhdeachta' aon
soitheach a úsáidtear chun tuinnín gorm marbh (gan phróiseáil) a iompar ó
chaighean nó ó ghaiste tuinnín chuig calafort ainmnithe agus/nó chuig soitheach
próiseála;"
(b)     Cuirtear an méid seo a leanas in ionad
phointe (h):
"(h) ciallaíonn 'aistriú':
(i)      tuinnín gorm beo a aistriú ó eangach an
tsoithigh ghabhála go dtí an caighean iompair;
(ii)      tuinnín gorm beo a aistriú ón gcaighean iompair go dtí caighean iompair
eile;
(iii)     an caighean ina bhfuil tuinnín gorm a aistriú ó shoitheach tarraingthe
amháin go dtí soiteach tarraingthe eile;
(iv)     tuinnín gorm marbh a aistriú ón gcaighean iompair go dtí soitheach
coimhdeachta;
(v)     tuinnín
gorm a aistriú ó fheirm tuinnín ghoirm nó ó ghaiste tuinnín go dtí soitheach
próiseála, soitheach iompair, nó caighean ina bhfuil tuinnín gorm a aistriú ó
fheirm amháin go feirm eile;
(vi)     tuinnín gorm beo a aistriú ón ngaiste go
dtí an caighean iompair."
(c)     Cuirtear an méid seo a leanas in ionad
phointe (l):
"(l) ciallaíonn 'feirmeoireacht' tuinnín gorm
a chur i gcaighean ar feadh tréimhse níos faide ná sé mhí, nuair atá sé dírithe
ar an mbithmhais a mhéadú;".
(d)     Cuirtear pointe (q) isteach:
"(q)    ciallaíonn 'an Ballstát freagrach'
agus 'an Ballstát atá freagrach as' Ballstát na brataí nó an Ballstát a bhfuil
an gaiste nó an fheirm suite faoina dhlínse nó, má tá an fheirm nó an gaiste
suite ar an mórmhuir, an Ballstát ina bhfuil oibreoir an ghaiste nó na feirme
bunaithe".
(3)          Leasaítear Airteagal 4 mar seo
a leanas:
(a)     Cuirtear an méid seo a leanas in ionad
mhír 4:
"4. Tráth nach déanaí ná an 15 Meán
Fómhair gach bliain, déanfaidh na Ballstáit an leagan sealadach den phlean
bliantúil iascaireachta a bhaineann leis an mbliain dar gcionn a chur chuig an
gCoimisiún. Déanfaidh an Coimisiún plean iascaireachta an Aontais a chur chuig
Rúnaíocht ICCAT d'fhonn formhuiniú ICCAT a fháil.
Trách nach déanaí ná an 31 Eanáir gach
bliain, déanfaidh na Ballstáit an leagan críochnaitheach den phlean bliantúil
iascaireachta a chur chuig an gCoimisiún. Déanfaidh an Coimisiún plean iascaireachta
an Aontais a chur chuig Rúnaíocht ICCAT faoin 1 Márta gach bliain."
(b)     Scriostar mír 12 agus mír 14.
(4)          Leasaítear Airteagal 5 mar seo
a leanas:
(a)     Cuirtear an méid seo a leanas in ionad
mhír 7:
"7. Gan dochar do mhír 6, déanfar an cumas
iascaireachta dá dtagraítear i mír 2 agus mír 4 agus in Airteagal 9 a
laghdú, le go ndíchuirfear:
(a)     faoi thús 2010, i gcás gach Ballstáit, 25 %
ar a laghad den neamhréiteach idir a chumas iascaireachta agus a chumas
iascaireachta atá ar comhréir lena chuóta;
(b)     faoi thús 2011, i gcás gach Ballstáit, 75 %
ar a laghad den neamhréiteach idir a chumas iascaireachta agus a chumas
iascaireachta atá ar comhréir lena chuóta;
(c)     faoi thús 2012, i gcás gach Ballstáit, 95 %
ar a laghad den neamhréiteach idir a chumas iascaireachta agus a chumas
iascaireachta atá ar comhréir lena chuóta;
(d)     faoi thús 2013, i gcás gach Ballstáit,
100 % den neamhréiteach idir a chumas iascaireachta agus a chumas
iascaireachta atá ar comhréir lena chuóta.
Beidh ríomh an laghdaithe sa chumas iascaireachta
bunaithe ar na rátaí gabhála le haghaidh catagóirí soithí a dhéanfaidh Coiste
Eolaíoch ICCAT a mheas.
Ní bheidh feidhm ag an gceanglas laghdaithe sin
maidir le Ballstát a léireoidh go bhfuil a chumas iascaireachta ar comhréir
lena chuóta."
(b)     Cuirtear an méid seo a leanas in ionad
mhír 9:
"9. Bunóidh gach Ballstát plean bainistíochta
maidir le cumas iascaireachta don tréimhse 2010‑2013. Déanfar an plean
sin a chur chuig an gCoimisiún faoin 15 Lúnasa 2009, agus áireofar
ann an fhaisnéis dá dtagraítear i míreanna 2, 4, 6 agus 7. Áireofar ann
freisin faisnéis mhionsonraithe faoi na bealaí a d'úsáid an Ballstát chun
róchumas a dhíchur mar aon le faisnéis faoi bhriseadh soithí. Déanfar an plean
a athbhreithniú, más gá, agus cuirfear faoi bhráid an Choimisiúin é uair sa
bhliain faoin 15 Lúnasa.
Cuirfidh an Coimisiún plean bainistíochta an
Aontais maidir le cumas iascaireachta chuig ICCAT ar mhaithe le plé a dhéanamh
air agus formheas a fháil."
(5)          Leasaítear Airteagal 7 mar seo
a leanas:
(a)     Cuirtear an méid seo a leanas in ionad
mhír 2:
"2.      Cuirfear toirmeasc ar pheas‑saighneoireacht
tuinnín ghoirm san Atlantach Thoir agus sa Mheánmhuir le linn na tréimhse idir
15 Meitheamh agus 15 Bealtaine".
(b)     Scriostar mír 6.
(6)          Cuirtear an fhomhír seo a leanas le
hAirteagal 14(2):
"Ní ghlacfar le haon soitheach iascaireachta
a áireamh go cúlghabhálach sna liostaí dá dtagraítear i mír 1."
(7)          Cuirtear an méid seo a leanas in
ionad Airteagal 18(1):
"1. Chomh maith le comhlíonadh Airteagail 14,
15, 23 agus 24 de Rialachán (CE) Uimh. 1224/2009 ón gComhairle an 20 Samhain 2009
lena mbunaítear córas rialaithe Comhphobail d'fhonn comhlíonadh rialacha an
Chomhbheartais Iascaigh a áirithiú[3], déanfaidh máistir
soithigh ghabhála de chuid an Chomhphobail an fhaisnéis a liostaítear in
Iarscríbhinn II a iontráil sa logleabhar, más infheidhme."
(8)          Cuirtear an fhomhír seo a leanas le
hAirteagal 19(1):
"Ní cheadófar comhoibríochtaí iascaireachta a
dhéanfar i gcomhar le CPCanna eile."
(9)          Cuirtear an méid seo a leanas in ionad
Airteagal 22:
"Airteagal 22
Aistriú
1.       Sula ndéantar aon aistriú, déanfaidh
máistir soithigh ghabhála nó soithigh tarraingthe nó oibreoir na feirme nó an
ghaiste as a dtionscnaíonn an t‑aistriú i dtrácht, réamhfhógra um aistriú
a chur chuig údaráis inniúla an Bhallstáit fhreagraigh agus tabharfar an méid
seo a leanas le fios sa réamhfhógra sin:
a)      ainm an tsoithigh ghabhála, na feirme nó
an ghaiste agus taifeaduimhir ICCAT;
b)      an t‑am a mheastar a dhéanfar an t‑aistriú;
c)      meastachán ar an méid tuinnín ghoirm a
aistreofar;
d)      faisnéis faoin suíomh
(domhanleithead/domhanfhad) ag a dtarlóidh an t‑aistriú agus uimhreacha
so‑aitheanta na gcaighean;
e)      ainm an tsoithigh tarraingthe is
faighteoir, líon na gcaighean tarraingthe agus taifeaduimhir ICCAT nuair is iomchuí;
f)       an calafort, an fheirm nó an caighean a
bheidh ina cheann scríbe ag an tuinnín gorm.
2.       I gcás gach aistriú, déanfaidh an
Ballstát freagrach uimhir údarúcháin a shannadh agus a chur in iúl do mháistir
an tsoithigh iascaireachta, d'oibreoir an ghaiste nó d'oibreoir na feirme, de
réir mar is iomchuí. Ní thosóidh an t‑aistriú gan réamhúdarú a bheith
faighte.
Is iad údaráis an Bhallstáit fhreagraigh a
eiseoidh an t‑údarú i gcomhréir le córas uimhrithe uathúil ina mbeidh trí
litir de chód an CPC, ceithre uimhir a thabharfaidh an bhliain le fios agus trí
litir a thabharfaidh an t‑údarú (AUT) le fios, agus leanfaidh uimhreacha
seicheamhacha an méid sin. I gcás ina ndiúltófar don údarú, cuirfear NEG
(neamhúdarú) in ionad AUT.
Tabharfaidh an Ballstát freagrach an t‑údarú
nó an neamhúdarú le fios faoi cheann 48 uair an chloig ón tráth a gcuirfear an
réamhfhógra um aistriú isteach. Ní údaróidh sé an t‑aistriú má mheasann
sé go bhfuil an méid seo a leanas fíor tráth dó an réamhfhógra um aistriú a
fháil:
a)      nach bhfuil a dhóthain de chuóta ag an
soitheach gabhála nó ag an ngaiste a bhfuil sé dearbhaithe gurbh é a ghabh na
héisc;
b)      nach bhfuil an méid iasc tuairiscithe go
cuí ag an soitheach gabhála nó ag an ngaiste nó nár údaraíodh na héisc a chur i
gcaighean agus nár cuireadh san áireamh iad maidir le hídiú an chuóta a
d'fhéadfadh a bheith infheidhme;
c)      nach bhfuil an soitheach gabhála a bhfuil
sé dearbhaithe gurbh é a ghabh na héisc údaraithe bheith ag iascaireacht
tuinnín gorm, nó
d)      nach bhfuil an soitheach tarraingthe a
bhfuil sé dearbhaithe gurbh é a fuair an t‑aistriú cláraithe in
"taifead ICCAT ar na soithí iascaireachta eile ar fad" dá dtagraítear
in Airteagal 14 nó nach bhfuil sé cumasaithe le Córas um Fhaireachán
Soithí (VMS).
I gcás nach n‑údaraítear an t‑aistriú:
a)      eiseoidh an Ballstát atá freagrach as an
soitheach gabhála ordú scaoilte agus cuirfidh sé máistir an tsoithigh ghabhála
ar an eolas nár údaraíodh an t‑aistriú agus go n‑ordaítear na héisc
a scaoileadh ar ais san fharraige;
b)      scaoilfidh
captaen an tsoithigh ghabhála, oibreoir na feirme nó oibreoir an ghaiste, de
réir mar is iomchuí, na héisc ar ais san fharraige;
c)      déanfar
tuinnín gorm a scaoiltear isteach san fharraige a thaifeadadh ar fhíscheamara
agus déanfaidh breathnóir réigiúnach de chuid ICCAT an scaoileadh a bhreathnú
agus dréachtóidh sé tuarascáil agus cuirfidh sé an tuarascáil in éineacht leis
an taifeadadh físe chuig Rúnaíocht ICCAT.
3.       Déanfaidh máistir an tsoithigh ghabhála
nó an tsoithigh tarraingthe, oibreoir an ghaiste nó oibreoir na feirme dearbhú
ICCAT um aistriú a chomhlánú agus a chur chuig údaráis inniúla an Bhallstáit
fhreagraigh nuair a bheidh an t‑aistriú curtha i gcrích, i gcomhréir leis
an bhformáid atá leagtha amach in Iarscríbhinn VIIIa.
Déanfaidh údaráis an Bhallstáit atá freagrach as
an soitheach, as an bhfeirm nó as an ngaiste as a dtionscnaíonn an t‑aistriú
sin, foirmeacha an dearbhaithe um aistriú a uimhriú. Beidh sa chóras uimhrithe
sin 3 litir de chód an CPC, agus leanfar an méid sin le 4 uimhir a thabharfaidh
an bhliain le fios agus 3 uimhir sheicheamhacha, agus leanfaidh na 3 litir ITD
an méid sin (CPC‑20**/xxx/ITD).
Beidh an dearbhú bunaidh um aistriú in éineacht
leis an aistriú éisc. Coimeádfaidh máistir an
tsoithigh ghabhála, oibreoir an ghaiste, máistir an tsoithigh tarraingthe nó
oibreoir na feirme cóip den dearbhú.
4.       Déanfaidh máistrí na soithí atá i mbun
aistrithe (lena n‑áirítear soithigh tarraingthe) meáchan agus líon na n‑iasc
a aistríodh, mar aon le hainm an tsoithigh ghabhála, an bhratach agus uimhir
ICCAT, ainm an tsoithigh nó na soithí eile lena mbaineann agus a n‑uimhreacha
ICCAT, dáta agus suíomh an aistrithe agus an fheirm chinn scríbe a thuairisciú
ina logleabhar laethúil. Beidh mionsonraí na n‑aistrithe ar fad a
rinneadh le linn an tséasúir iascaireachta tugtha sa logleabhar laethúil.
Coimeádfar an logleabhar laethúil ar bord agus beidh sé le fáil tráth ar bith
chun críoch rialaithe.
5.       Ní
dhéanfaidh an t‑údarú aistrithe a thabharfaidh an Ballstát freagrach
réamhbhreith ar an údarú chun tuinnín gorm a chur i gcaingean.
6.       Áiritheoidh máistir an tsoithigh
ghabhála, oibreoir na feirme nó oibreoir an ghaiste a dhéanann tuinnín gorm a
aistriú go ndéanfar faireachán ar na gníomhaíochtaí aistrithe ag úsáid
físcheamara san uisce.
Déanfar dhá chóip de gach taifead físe ar na
haistrithe. Tarchuirfear cóip amháin chuig an
mbreathnóir réigiúnach agus tarchuirfear cóip eile chuig breathnóir an CPC, nó
chuig an mbreathnóir náisiúnta nuair is infheidhme, atá ar bord an tsoithigh
tarraingthe. Beidh an chóip a tharchuirfear
chuig breathnóir(í) an CPC ag gabháil leis an dearbhú um aistriú agus leis na
gabhálacha gaolmhara lena mbaineann sí. Ní mór
uimhir ICCAT an dearbhaithe um aistriú a thaispeáint ag tús agus/nó ag deireadh
gach físeáin. Beidh am agus dáta an fhíseáin
ar taispeáint i gcónaí feadh gach taifid físe. Arna
iarraidh sin ag an gCoimisiún, soláthróidh na Ballstáit cóipeanna de na taifid
físe do Choiste Eolaíoch ICCAT.
7.       Déanfaidh breathnóir réigiúnach ICCAT a
bheidh ar bord an tsoithigh ghabhála, mar a thagraítear dó i gClár Réigiúnach
Breathnóireachta ICCAT atá leagtha amach in Iarscríbhinn VII, na gníomhaíochtaí
aistrithe a rinneadh a thaifeadadh agus a thuairisciú, suíomh an tsoithigh
ghabhála agus é i mbun aistrithe a fhíorú, na gabhálacha a aistríodh a
bhreathnú agus a mheas agus na hiontrálacha a rinneadh sa réamhfhógra um
aistriú dá dtagraítear i mír 2 agus i ndearbhú ICCAT um aistriú dá dtagraítear
i mír 3 a fhíorú.
I gcásanna ina bhfuil meastachán an bhreathnóra
réigiúnaigh 10 % níos airde ar a laghad ná an líon agus/nó an meánmheáchan
a dhearbhaigh máistir an tsoithigh ghabhála, cuirfidh an Ballstát atá freagrach
as an soitheach gabhála tús le himscrúdú agus cuirfear an t‑imscrúdú sin
i gcrích sula gcuirfear na héisc i gcaighean ar an bhfeirm. Ní údarófar na
héisc a chur i gcaighean go dtí go bhfaighfear torthaí an imscrúdaithe sin agus
ní dhéanfar an roinn a bhaineann le gabháil ar an doiciméad um ghabháil tuinnín
ghoirm a bhailíochtú.
8.       Síneoidh breathnóir réigiúnach ICCAT a
ainm agus scríobhfaidh sé a uimhir ICCAT go soiléir ar an dearbhú ICCAT um
aistriú agus fíoróidh sé go bhfuil an dearbhú um aistriú comhlánaithe go cuí
agus seolta chuig máistir an tsoithigh tarraingthe.
Déanfaidh oibreoir an ghaiste tuinnín dearbhú
ICCAT um aistriú a chomhlánú agus a sheoladh chuig údaráis inniúla a Bhallstáit
tráth a mbeidh deireadh leis an aistriú chuig an soitheach iascaireachta, i
gcomhréir leis an bhformáid atá leagtha amach in Iarscríbhinn IV."
(10)        Cuirtear an méid seo a leanas in
ionad Airteagal 24:
"Airteagal 24
Tuinnín gorm a chur i gcaighean
1.       Faoi cheann seachtaine amháin ón tráth a
gcríochnófar an tuinnín gorm a chur i gcaighean, déanfaidh an Ballstát atá
freagrach as an bhfeirm tuarascáil ar an oibríocht a bhain leis an tuinnín gorm
a chur i gcaighean, agus a bheidh bailíochtaithe ag breathnóir, a chur chuig an
mBallstát nó chuig an CPC arb iad a shoithí brataí a ghabh na tuinníní, agus
chuig an gCoimisiún. Cuirfidh an Coimisiún an fhaisnéis sin ar aghaidh go pras
chuig Rúnaíocht ICCAT. Áireofar sa tuarascáil sin an fhaisnéis a tugadh sa
dearbhú ar thuinnín gorm a chur i gcaighean mar atá leagtha amach i Moladh
ICCAT [06‑07] maidir le feirmeoireacht tuinnín ghoirm.
2.       Sula dtosófar ar aon iasc a chur i
gcaighean, cuirfidh údarás inniúil an Bhallstáit atá freagrach as an bhfeirm na
cainníochtaí a ghabh na soithí gabhála a bhfuil bratach an Bhallstáit sin ar
foluain acu agus a cuireadh i gcaighean in iúl don Bhallstát freagrach nó do
CPC brataí an tsoithigh ghabhála.
3.       Iarrfaidh an Ballstát atá freagrach as an
soitheach gabhála ar an mBallstát, nó ar an CPC, atá freagrach as an bhfeirm na
gabhálacha a urghabháil agus na héisc a scaoileadh isteach san fharraige, i
gcomhréir leis an nós imeachta a thuairiscítear in Airteagal 22(2), má
mheasann sé tar éis dó an fhaisnéis sin a fháil:
a)      nach raibh a dhóthain de chuóta aonair
maidir leis an tuinnín gorm a cuireadh sa chaighean ag an soitheach gabhála ar
dearbhaíodh gurbh é a ghabh na héisc sin;
b)      nach ndearna an soitheach gabhála an méid
iasc a gabhadh a thuairisciú go cuí agus nár cuireadh san áireamh an méid sin i
ríomh an chuóta is infheidhme;
c)      nach bhfuil an soitheach gabhála a bhfuil
sé dearbhaithe gurbh é a ghabh na héisc sin údaraithe bheith ag iascaireacht
tuinnín gorm.
4.       Ní thosófar ar thuinnín gorm a chur i
gcaighean gan réamhúdarú a fháil ó CPC na brataí nó ón mBallstát atá freagrach
as an soitheach gabhála.
Cuirfear tuinnín gorm i gcaighean roimh an 31 Iúil
ach amháin má thugann an Ballstát, nó an CPC, atá freagrach as an bhfeirm a
fhaigheann na héisc cúiseanna bailí gan é sin a dhéanamh, lena n‑áirítear
force majeure, agus beidh na cúiseanna sin ag gabháil leis an tuarascáil ar
thuinnín gorm a chur i gcaighean nuair a chuirfear isteach í.
5.       Déanfaidh an Ballstát atá freagrach as an
bhfeirm na bearta is gá chun toirmeasc a chur ar thuinnín gorm a chur i
gcaighean chun críocha feirmeoireachta nó ramhraithe mura bhfuil doiciméid
bheachta, iomlána agus bhailíochtaithe a theastaíonn ó ICCAT ag dul leis, lena
n‑áirítear na doiciméid sin a cheanglaítear leis an Rialachán seo agus le
Rialachán (AE) Uimh. 640/2010 ó Pharlaimint na hEorpa agus ón gComhairle
an 7 Iúil 2010 lena mbunaítear clár maidir le doiciméid um ghabháil tuinnín
ghoirm Thunnus thynnus agus lena leasaítear Rialachán (CE) Uimh. 1984/2003
ón gComhairle[4].
6.       Déanfaidh
an Ballstát freagrach, nó an CPC, de réir mar is iomchuí, an t‑údarú chun
tuinnín gorm a chur i gcaighean a dheonú nó a dhiúltú faoi cheann 48 uair an
chloig tar éis an fhaisnéis dá dtagraítear i mír 3 a chur isteach. I gcás nach n‑údarófar na héisc a chur i
gcaighean, déanfaidh an Ballstát, nó an CPC, atá freagrach as an soitheach
gabhála ordú scaoilte a eisiúint don Bhallstát, nó don CPC, atá freagrach as an
soitheach tarraingthe agus/nó don Bhallstát, nó don CPC, atá freagrach as an
bhfeirm, de réir mar is iomchuí, i gcomhréir leis na nósanna imeachta atá
leagtha síos in Airteagal 22(2).
7.       Áiritheoidh an Ballstát atá freagrach as
an bhfeirm go ndéanfar faireachán ar na gníomhaíochtaí a bhaineann leis na
héisc a chur i gcaighean ag úsáid físcheamara san uisce.
Déanfar taifead físe amháin gach uair a chuirtear
éisc i gcaighean. Déanfar uimhir ICCAT an
dearbhaithe um aistriú a thaispeáint ag tús nó ag deireadh gach físeáin. Beidh am agus dáta an fhíseáin ar taispeáint i
gcónaí feadh gach taifid físe.
8.       I gcásanna ina bhfuil difríocht níos mó
ná 10 % ann sa mheánmheáchan agus/nó sa líon idir an meastachán a rinne an
breathnóir réigiúnach agus oibreoir na feirme, cuirfidh an Ballstát atá
freagrach as an bhfeirm tús le himscrúdú i gcomhar le Stát brataí an tsoithigh
ghabhála. Déanfar an difríocht sin a ríomh de réir líon na n‑iasc agus/nó
de réir an mheánmheáchain. Ní dhéanfar aon bhuaint agus ní dhéanfar an roinn a
bhaineann le feirmeoireacht ar an doiciméad um ghabháil tuinnín ghoirm a
bhailíochtú go dtí go bhfaighfear torthaí an imscrúdaithe sin.
Mura gcuirfear críoch leis an imscrúdú taobh
istigh de 10 lá oibre nó má léiríonn toradh an imscrúdaithe go bhfuil an líon
nó an meánmheáchan de thuinnín gorm níos airde ná 10 % den líon nó den
mheánmheáchan a dhearbhaigh oibreoir na feirme, déanfaidh CPC na brataí nó an
Ballstát atá freagrach as an soitheach gabhála ordú scaoilte a eisiúint maidir
leis na cainníochtaí sin atá iomarcach.
Áiritheoidh an Ballstát atá freagrach as an
bhfeirm go gcomhlíonfaidh oibreoir na feirme an t‑ordú scaoilte taobh
istigh de 48 uair an chloig ón tráth a dtiocfaidh breathnóir réigiúnach ar
an láthair. Déanfar na héisc a scaoileadh i gcomhréir leis na nósanna imeachta
atá leagtha síos in Airteagal 22(2).
I gcás ina bhfuil an meastachán deiridh a dhéantar
tráth na héisc a chur i gcaighean san fheirm níos airde ná an meastachán
deiridh tráth an chéad aistrithe ón soitheach gabhála, is é an Ballstát, nó an
CPC, atá freagrach as an soitheach gabhála a chinnfidh an méid deiridh den
chuóta a dhéanfaidh siad a bhailíochtú sna doiciméid i dtrácht a bhaineann leis
an ngabháil de thuinnín gorm.
9.       Cuirfidh na Ballstáit tús le staidéir
phíolótacha ar an tslí is fearr le líon agus meáchan an tuinnín ghoirm a mheas
ag suíomh na gabhála agus ag an ionad ina gcuirtear na héisc i gcaighean, lena
n‑áirítear trí chórais steiréascópacha a úsáid agus déanfaidh siad na
torthaí a thuairisciú do Choiste Eolaíoch ICCAT. Bunófar clár samplála agus/nó
clár malartach tráth a gcuirtear na héisc i gcaighean d'fhonn na meastacháin ar
líon agus ar mheáchan na n‑iasc atá i gcaighean a fheabhsú."
(11)        Cuirtear na fomhíreanna seo a leanas
le hAirteagal 25(1):
"Maidir le sonraí VMS a dhéanfaidh na soithí
iascaireachta atá cláraithe ar "taifead ICCAT ar shoithí gabhála atá
údaraithe bheith ag iascaireacht tuinnín gorm" a tharchur chuig ICCAT,
cuirfear tús leis an tarchur 15 lá ar a laghad roimh oscailt na séasúr
iascaireachta agus mairfidh sé go ceann 15 lá ar a laghad tar éis chríoch na
séasúr iascaireachta, ach amháin má chuirtear iarraidh roimh ré chuig an
gCoimisiún an soitheach a bhaint ó thaifead ICCAT ar shoithí.
Chun críoch rialaithe, ní chuirfear isteach ar
tharchur sonraí VMS ó shoithí iascaireachta atá údaraithe bheith ag iascaireacht
tuinnín gorm fad agus atá na soithí sin ar ancaire i gcalafort ach amháin má tá
córas ann lena bhfógraítear na soithí atá ag teacht agus ag imeacht sa
chalafort.
Maidir le soithí iascaireachta atá ar áireamh in
"taifead ICCAT ar shoithí eile atá údaraithe bheith ag iascaireacht tuinnín
gorm", déanfaidh siad na sonraí VMS a tharchur chuig ICCAT feadh thréimhse
iomlán an údaraithe".
(12)        Cuirtear an méid seo a leanas in
ionad Airteagal 26:
"Airteagal 26
Gníomhaíochtaí gaiste a thaifeadadh
agus a thuairisciú
“1.     Déanfar na gabhálacha a thaifeadadh ag
deireadh gach oibríochta iascaireachta ina n‑úsáidtear gaistí tuinnín
agus déanfar na sonraí, lena n‑áirítear sonraí maidir leis na
cainníochtaí a mheastar atá fágtha sa ghaiste, a tharchur ar mheán leictreonach
nó ar mheán eile chuig údarás inniúil an Bhallstáit atá freagrach as an ngaiste
taobh istigh de 48 uair an chloig ó dheireadh gach oibríochta
iascaireachta.
2.       Tar éis do na
Ballstáit na taifid ar ghabháil a fháil, déanfaidh siad iad a sheoladh, in
éineacht leis na sonraí maidir le cainníochtaí a mheastar atá fágtha sa
ghaiste, ar mheán leictreonach chuig an gCoimisiún. Cuirfidh an Coimisiún an
fhaisnéis sin ar aghaidh go pras chuig Rúnaíocht ICCAT."
(13)        Cuirtear an fhomhír seo a leanas le hAirteagal 29(2):
"Tráth ar bith a
bhfuil níos mó ná 15 soitheach iascaireachta de chuid Ballstáit i mbun
gníomhaíochtaí iascaireachta tuinnín ghoirm i limistéar Choinbhinsiún ICCAT,
beidh soitheach cigireachta ag an mBallstát sin i limistéar an Choinbhinsiúin
le linn an trátha sin, nó comhoibreoidh sé le Ballstát eile nó le CPC chun
soitheach cigireachta a oibriú go comhpháirteach."
(14)        Cuirtear an méid seo a leanas in
ionad Airteagal 30(1):
"1. Áiritheoidh
gach Ballstát go mbeidh breathnóirí náisiúnta i láthair ar shoithí atá
gníomhach in iascach tuinnín ghoirm le haghaidh ar a laghad:
a)      100 % dá shoithí gabhála peas‑saighneoireachta
gníomhacha atá cothrom le nó níos giorra ná 24 m in 2011;
b)      100 % dá shoithí gabhála peas‑saighneoireachta
gníomhacha atá cothrom le nó níos giorra ná 20 m in 2012;
c)      20 % dá thrálaeir pheiligeacha (níos
faide ná 15 m);
d)      20 % dá shoithí gabhála
spiléireachta gníomhacha (níos faide ná 15 m);
e)      20 % dá bháid bhaoite ghníomhacha
(níos faide ná 15 m);
f)       100 % dá ghaistí tuinnín le linn
phróiseas na buainte;
g)      100 % dá shoithí tarraingthe."
(15)        Leasaítear Airteagal 31 mar seo
a leanas:
(a)     Cuirtear an méid seo a leanas in ionad
mhír 1:
“1. Áiritheoidh gach Ballstát go bhfuil breathnóir
réigiúnach de chuid ICCAT i láthair ar:
a)      gach soitheach peas‑saighneoireachta
níos faide ná 24 m le linn iomlán shéasúr iascaireachta 2011;
b)      gach soitheach peas‑saighneoireachta
níos faide ná 20 m le linn shéasúr iascaireachta 2012;
c)      gach soitheach peas‑saighneoireachta
is cuma cén fad atá iontu le linn an tséasúir iascaireachta iomlán ó 2013 ar
aghaidh.
Ní údarófar do shoithí peas‑saighneoireachta
dá dtagraítear in (a), (b) agus (c) nach bhfuil breathnóir réigiúnach de chuid
ICCAT i láthair orthu bheith ag iascaireacht tuinnín gorm ná bheith ag oibriú
in iascach tuinnín ghoirm."
(b)     I mír 2 cuirtear an fhomhír seo a
leanas isteach:
"I gcás ina mbuaintear tuinnín gorm ón
gcaighean agus ina dtrádáiltear é mar tháirge úr, féadfaidh an breathnóir
réigiúnach a bhreathnóidh an bhuaint a bheith ina náisiúnach den Bhallstát atá
freagrach as an bhfeirm."
(16)        Cuirtear an méid seo a leanas in
ionad Airteagal 32:
"Airteagal 32
Rochtain ar thaifid físe
1.       Áiritheoidh gach Ballstát go gcuirfear na
taifid físe dá dtagraítear in Airteagal 22(6) agus Airteagal 24(7) ar
fáil do chigirí agus do bhreathnóirí ICCAT.
2.       Áiritheoidh gach Ballstát atá freagrach
as feirm go gcuirfear na taifid físe dá dtagraítear in Airteagal 22(6)
agus Airteagal 24(7) ar fáil do chigirí agus do bhreathnóirí an Aontais.
3.       Déanfaidh gach Ballstát na bearta cuí le
go seachnófar aon athsholáthar, eagarthóireacht nó ionramháil ar an taifead
físe bunaidh."
(17)        Cuirtear isteach Airteagal 33a
mar seo a leanas:
"Airteagal 33a
Plean cigireachta an Aontais a
tharchur chuig ICCAT
Tráth nach déanaí ná an 15 Meán Fómhair gach
bliain, déanfaidh na Ballstáit a bplean cigireachta a bhaineann leis an mbliain
dar gcionn a tharchur chuig an gCoimisiún. Déanfaidh an Coimisiún plean
cigireachta an Aontais a tharchur chuig Rúnaíocht ICCAT d'fhonn formhuiniú
ICCAT a fháil.
(18)        Cuirtear an méid seo a leanas in
ionad Airteagal 34(1):
"1.      Cuirfear toirmeasc ar thuinnín gorm
ón Atlantach Thoir agus ón Meánmhuir a thrádáil ar an margadh baile, a
thabhairt i dtír, a allmhairiú, a onnmhairiú, a chur i gcaighin chun críocha
ramhraithe nó feirmeoireachta, a athonnmhairiú agus a thrasloingsiú mura bhfuil
doiciméid bheachta, iomlána agus bhailíochtaithe a cheanglaítear leis an
Rialachán seo agus le Rialachán (AE) Uimh. 640/2010 ó Pharlaimint na
hEorpa agus ón gComhairle an 7 Iúil 2010 lena mbunaítear clár maidir
le doiciméid um ghabháil tuinnín ghoirm Thunnus thynnus agus lena
leasaítear Rialachán (CE) Uimh. 1984/2003 ón gComhairle[5]
ag gabháil leo.
(19)        Cuirtear téacs Iarscríbhinn I a
ghabhann leis an Rialachán seo in ionad Iarscríbhinn III.
(20)        Leasaítear Iarscríbhinn VI mar
seo a leanas:
(a)     Cuirtear pointe q) mar a leanas isteach i
mír 1:
“q) trasloingsiú ar muir”.
(b)     Cuirtear
an méid seo a leanas in ionad mhír 2:
“2.     I
gcás ina dtéitear ar bord nó ina ndéantar cigireacht ar shoitheach
iascaireachta agus má dhéanann na cigirí údaraithe gníomhaíocht nó imthoisc a
bheadh ina s(h)árú tromchúiseach, mar a shainítear i mír 1, a bhreathnú lena
linn, tabharfaidh údaráis Stát brataí na soithí cigireachta fógra díreach láithreach
agus fógra trí Rúnaíocht ICCAT do Stát brataí an tsoithigh iascaireachta. I gcásanna den sórt sin, cuirfidh an cigire, nuair
is féidir, údaráis inniúla Stát brataí an tsoithigh iascaireachta, a fógraíodh
do Rúnaíocht ICCAT, ar an eolas faoi, mar aon le haon long chigireachta ó Stát
brataí an tsoithigh iascaireachta arb eol go bhfuil sí i gcomharsanacht.
Cláróidh cigirí ICCAT na cigireachtaí a dhéantar
agus na sáruithe a thugtar faoi deara (más ann dóibh) i logleabhar an tsoithigh
iascaireachta."
(c)     sa chéad fhomhír de mhír 3 cuirtear na
focail "faoi cheann 72 uair an chloig" in ionad an fhocail
"láithreach";
(d)     Cuirtear
an méid seo a leanas in ionad mhír 7:
“7. Faoi réir na socruithe a comhaontaíodh faoi
mhír 12 den Iarscríbhinn seo, stopfaidh soitheach atá in úsáid den chéad uair
le bheith ag iascaireacht tuinnín nó iasc atá cosúil le tuinnín i limistéar an
Choinbhinsiúin lasmuigh de na huiscí atá ina dhlínse náisiúnta, má thugann long
ar a bhfuil cigire an comhartha iomchuí sa Chód Idirnáisiúnta Comharthaí ach
amháin má tá an soitheach i mbun iascaireachta, agus sa chás sin stopfaidh sé a
luaithe a bheidh na hoibríochtaí sin curtha i gcrích aige. Tabharfaidh máistir an tsoithigh cead don chigire,
a bhféadfaidh finné a bheith ina theannta, teacht ar bord agus beidh air
dréimire bordála a sholáthar chuige sin. Cuirfidh
an máistir ar chumas an chigire scrúdú den sórt sin a dhéanamh ar an ngabháil
nó ar threalamh agus ar aon doiciméid ábhartha a mheasann an cigire go bhfuil
gá leo chun comhlíonadh mholtaí Choimisiún ICCAT atá i bhfeidhm maidir le Stát
brataí an tsoithigh lena mbaineann a fhíorú agus féadfaidh an cigire aon
mhíniúcháin a mheasann sé a bhfuil gá leo a iarraidh.
Dhá chigire ICCAT ar a mhéad a bheidh sa bhuíon
cigireachta ach amháin má dhlíonn dálaí áirithe go mbeidh cigirí breise ag
teastáil. Féadfaidh cúntóir bheith i dteannta
na buíne cigireachta chun críoch oiliúna amháin."
(21)        In Iarscríbhinn VII, scriostar mír 1.
(22)        Déantar an téacs in Iarscríbhinn II a
ghabhann leis an Rialachán seo a chur isteach mar Iarscríbhinn VIIIa.
Airteagal 2
Tiocfaidh an Rialachán seo i bhfeidhm an
seachtú lá tar éis lá a fhoilsithe in Iris Oifigiúil an Aontais Eorpaigh.
Beidh an
Rialachán seo ina cheangal go huile agus go hiomlán agus beidh sé infheidhme go
díreach i ngach Ballstát.
Arna dhéanamh sa Bhruiséil,
Thar ceann Pharlaimint na hEorpa,             Thar
ceann na Comhairle,
An tUachtarán                                               An
tUachtarán

IARSCRÍBHINN I
“Iarscríbhinn III
Uimh. doiciméid                                                                 Dearbhú
ICCAT ar Thrasloingsiú
 Soitheach iompair Ainm an tsoithigh agus glao‑chomhartha raidió: Bratach: Uimh. údarúcháin stát na brataí: Cláruimhir náisiúnta: Cláruimhir ICCAT: Uimh. IMO:   ||     || Soitheach iascaireachta Ainm an tsoithigh agus glao‑chomhartha raidió Bratach: Uimh. údarúcháin stát na brataí: Cláruimhir náisiúnta: Cláruimhir ICCAT: Sainaithint sheachtrach: Uimh. bhileog an logleabhair: || Ceann scríbe: Calafort: Tír: Stát: ||
   ||   ||   ||   ||
                                Lá            Mí            Uair
Bliain               |2_|0_|__|__|           Ainm
oibreora mháistir an tsoithigh iascaireachta: |__________| Ainm
mháistir an tsoithigh iompair:  SUÍOMH AN TRASLOINGSITHE
Imeacht   |__|__|     |__|__|     |__|__| ó  |__________|
Ar ais       |__|__|     |__|__|     |__|__|     go dtí       |__________|          Síniú:| __________| Síniú:        |__________|
Trasloingsiú. |__|__|                |__|__|     |__|__|     |__________|
I gcás trasloingsiú, tabhair le fios meáchan i
gcileagraim nó an t‑aonad a úsáideadh (e.g. bosca, ciseán) agus an
meáchan a gabhadh i gcileagraim den aonad sin: |___| cileagram.
 Calafort   || Ar muir   Leith. Fad. || Speiceas || Líon aonad d'éisc || Saghas Táirge Beo || Saghas Táirge Iomlán || Saghas Táirge Glanta || Saghas Táirge Gan cheann || Saghas Táirge Filléadaithe || Saghas Táirge   || Trasloingsiú breise   Dáta: |__________| Áit/Suíomh: |__________| Uimh. údaraithe PC: Síniú mháistir shoitheach an aistrithe:   Ainm an tsoithigh is faighteoir: Bratach: Cláruimhir ICCAT: Uimh. IMO: Síniú an mháistir:   Dáta: |__________|Áit/Suíomh: |__________| Uimh. údaraithe PC: Síniú mháistir shoitheach an aistrithe:   Ainm an tsoithigh is faighteoir: Bratach: Cláruimhir ICCAT: Uimh. IMO: Síniú an mháistir:
   ||   ||   ||   ||   ||   ||   ||   ||   ||   ||
   ||   ||   ||   ||   ||   ||   ||   ||   ||   ||
   ||   ||   ||   ||   ||   ||   ||   ||   ||   ||
   ||   ||   ||   ||   ||   ||   ||   ||   ||   ||
   ||   ||   ||   ||   ||   ||   ||   ||   ||   ||
   ||   ||   ||   ||   ||   ||   ||   ||   ||   ||
   ||   ||   ||   ||   ||   ||   ||   ||   ||   ||
   ||   ||   ||   ||   ||   ||   ||   ||   ||   ||
   ||   ||   ||   ||   ||   ||   ||   ||   ||   ||
   ||   ||   ||   ||   ||   ||   ||   ||   ||   ||
   ||   ||   ||   ||   ||   ||   ||   ||   ||   ||
   ||   ||   ||   ||   ||   ||   ||   ||   ||   ||
   ||   ||   ||   ||   ||   ||   ||   ||   ||   ||
   ||   ||   ||   ||   ||   ||   ||   ||   ||   ||
Síniú bhreathnóir ICCAT (más infheidhme).
Oibleagáidí i gcás trasloingsiú:
     1.        Ní mór leagan bunaidh an dearbhaithe ar
thrasloingsiú a sholáthar don soitheach is faighteoir (soitheach
próiseála/iompair).
     2.        Ní mór don soitheach gabhála nó an
gaiste comhfhreagrach cóip den dearbhú ar thrasloingsiú a choimeád.
     3.        Déanfaidh an Páirtí Conarthach (PC) cuí
a thug údarú don soitheach aon oibríochtaí breise trasloingsithe a údarú.
     4.        Ní mór don soitheach is faighteoir a
bhfuil na héisc ina sheilbh aige leagan bunaidh an dearbhaithe ar thrasloingsiú
a choimeád go dtí an áit ina dtugtar an ghabháil éisc i dtír.
     5.        Coimeádfar taifead ar an trasloingsiú i
logleabhar gach soithigh a bhfuil baint aige leis an trasloingsiú."
Iarscríbhinn II
"Iarscríbhinn VIIIa
 Uimh. doiciméid ||                 Dearbhú ICCAT um Aistriú || Iarscríbhinn 4 ||
 1 ‑ AISTRIÚ DE THUINNÍN GORM CHUN CRÍOCHA FEIRMEOIREACHTA ||   ||
 Ainm an tsoithigh iascaireachta:   Glao‑chomhartha: Bratach: Uimh. údarúcháin aistrithe stát na brataí: Cláruimhir ICCAT: Sainaithint sheachtrach: Uimh. an logleabhair iascaireachta: Uimh. comhoib. iascaireachta: || Ainm an ghaiste:   Cláruimhir ICCAT: || Ainm an tsoithigh tarraingthe: Glao‑chomhartha: Bratach: Cláruimhir ICCAT: Sainaithint sheachtrach:   || Ainm na feirme cinn scríbe:     Cláruimhir ICCAT:
 2 ‑ AISTRIÚ TAR ÉIS BUAINTE
 Ainm na feirme:   Cláruimhir ICCAT:   || Ainm an ghaiste:   Cláruimhir ICCAT:   || Ainm an tsoithigh iompair: Bratach: Cláruimhir ICCAT: Sainaithint sheachtrach: || Ainm an tsoithigh iompair phróiseála: Glao‑chomhartha: Bratach: Cláruimhir ICCAT: Sainaithint sheachtrach:
 3 ‑ FAISNÉIS FAOI AISTRIÚ
 Dáta:_ _ / _ _ / _ _ _ _ || Áit nó suíomh:                           Calafort:                     Domhanleithead:           Domhanfhad:
 Líon iasc: || Meáchan iomlán in Kg:            || Speiceas:
 Cineál táirge:            Beo  Iomlán  Glanta  Eile (Tabhair sonraí):
 Ainm mháistir an tsoithigh iascaireachta / oibreoir an ghaiste / oibreoir na feirme agus síniú:   || Ainm mháistir an tsoithigh is faighteoir (tarraingthe, próiseála, iompair) agus síniú:
 4 ‑ AISTRIÚ IASC MARBH CHUIG SOITHEACH COMIHDEACHTA
 Ainm an tsoithigh choimhdeachta: || Bratach: || Meáchan in Kg: || Líon iasc:
 Dáta:_ _ / _ _ / _ _ _ _ || Suíomh:                                   Domhanleithead:                 Domhanfhad: || Calafort ina dtugtar na héisc i dtír:
 5 ‑ AISTRITHE EILE
 Dáta:_ _ / _ _ / _ _ _ _ || Áit nó suíomh:         Calafort:                Domhanleithead:   Domhanfhad:
 Ainm an tsoithigh tarraingthe: || Glao‑chomhartha: || Bratach: || Cláruimhir ICCAT:
 Uimh. údarúcháin aistrithe stát na feirme: || Sainaithint sheachtrach: || Ainm mháistir an tsoithigh is faighteoir agus síniú:
 Dáta:_ _ / _ _ / _ _ _ _ || Áit nó suíomh:         Calafort:                Domhanleithead:   Domhanfhad:
 Ainm an tsoithigh tarraingthe: || Glao‑chomhartha: || Bratach: || Cláruimhir ICCAT:
 Uimh. údarúcháin aistrithe stát na feirme: || Sainaithint sheachtrach: || Ainm mháistir an tsoithigh is faighteoir agus síniú:
 Dáta:_ _ / _ _ / _ _ _ _ || Áit nó suíomh:         Calafort:                Domhanleithead:   Domhanfhad:
 Ainm an tsoithigh tarraingthe: || Glao‑chomhartha: || Bratach: || Cláruimhir ICCAT:
 Uimh. údarúcháin aistrithe stát na feirme: || Sainaithint sheachtrach: || Ainm mháistir an tsoithigh is faighteoir agus síniú:
"
[1]               IO C , , lch. .
[2]               IO L 96, 15.4.2009, lch. 1
[3]               IO L 343, 22.12.2009, lch. 1.
[4]               IO L 194, 24.7.2010, lch. 1
[5]               IO L 194, 24.7.2010, lch. 1